text:
Ngaba Ngokwenene UThixo Uwakhathalele Amabhinqa?
“Ngumfazi owonayo, yaye ngoku sonke siyafa ngenxa yakhe.”—INCWADI ENGAPHEFUMLELWANGA, YENKULUNGWANE YESIBINI NGAPHAMBI KWEXESHA ELIQHELEKILEYO.
“Uye [ibhinqa] wavulela umtyholi ithuba: ubangele [ibhinqa] ukuba kutyiwe kumthi owalelweyo: ungowokuqala [ibhinqa] ukwaphula umthetho wobuthixo . . . wonise [ibhinqa] indoda engumfanekiso kaThixo.”—UTERTULLIAN, ON THE APPAREL OF WOMEN, YENKULUNGWANE YESIBINI KWIXESHA ELIQHELEKILEYO.
EZI vesi azikho eBhayibhileni. Kangangeenkulungwane, bezisetyenziselwa ukuthethelela ukucalulwa kwamabhinqa. Unanamhla oku, abanye oofunz’ eweni basacaphula imibhalo yonqulo ukuze baxhase ukuphathwa kakubi kwamabhinqa, belilisela ngelokuba amabhinqa afanele abekwe ityala ngazo zonke iingxaki zoluntu. Ngaba ngokwenene uThixo wayefuna amabhinqa abe zizifologu zamadoda? Ithini iBhayibhile? Makhe sizivele.
Ngaba amabhinqa aqalekisiwe nguThixo?
Akunjalo. Endaweni yoko, ‘yinyoka yantlandlolo, leyo ibizwa ngokuba nguMtyholi’ ‘eyaqalekiswayo.’ (ISityhilelo 12:9; Genesis 3:14) Xa uThixo wathi uAdam wayeza ‘kumlawula’ umfazi wakhe, wayengathi uAdam makayigagamele inkosikazi yakhe. (Genesis 3:16) Kunoko, uThixo wayechaza imiphumo ebuhlungu eyayiza kubangelwa sisono ababesenzile.
Ngenxa yoko, ukuphathwa kakubi kwamabhinqa kungumphumo wesono umntu anaso, kungekhona intando kaThixo. IBhayibhile ayiyixhasi kwaphela ingcamango yokuba amabhinqa amele axhatshazwe ngamadoda ukuze kucanyagushelwe isono santlandlolo.—Roma 5:12.
Ngaba UThixo walidala ibhinqa langaphantsi Kune ndoda?
Akunjalo. IGenesis 1:27 ithi: “UThixo wamdala umntu ngokomfanekiso wakhe, wamdala ngokomfanekiso kaThixo; wadala indoda nebhinqa.” Ngoko ke, kwasekuqaleni, abantu—indoda nebhinqa—badalwa bakwazi ukuvelisa iimpawu uThixo anazo. Nangona uAdam noEva babenziwe bahluka ngomzimba nangeemvakalelo, bobabini banikwa imiyalelo efanayo yaye benamalungelo alinganayo phambi koMenzi wabo.—Genesis 1:28-31.
Ngaphambi kokuba uEva adalwe, uThixo wayethe: “Ndiza kumenzela [uAdam] umncedi oza kuba ngumphelelisi wakhe.” (Genesis 2:18) Ngaba igama “umphelelisi” lithetha ukuba ibhinqa lingaphantsi kune ndoda? Akunjalo, kuba eli gama lesiHebhere likwathetha “umncedi” okanye “ukuncedisa” indoda. Khawucinge ngogqirha kunye nomongikazi oncedisayo xa kusenziwa utyando. Ngaba ugqirha angawenza yedwa loo msebenzi? Kungangenkankulu! Ngaba ngugqirha oyena mntu ubalulekileyo kuba inguye owenza utyando? Akunjalo. Ngokufanayo, uThixo wadala indoda nebhinqa ukuze basebenzisane, kungekhona ukuba bakhuphisane.—Genesis 2:24.
Yintoni Ebonisa Ukuba uThixo Uwakhathalele Amabhinqa?
Ebona kusengaphambili oko kwakuza kwenziwa yindoda enesono, uThixo wazichaza iindlela aza kuwakhusela ngazo amabhinqa. Ethetha ngoMthetho kaMoses, owaqalisa ukusebenza ngenkululngwane ye-16 ngaPhambi kweXesha Eliqhelekileyo, uLaure Aynard umbhali wencwadi ethi La Bible au féminin (IBhayibhile Ngabasetyhini), uthi: “Amaxesha amaninzi, xa umnqophiso woMthetho uthetha ngebhinqa, uyalikhusela.”
Ngokomzekelo, umnqophiso woMthetho uyalela ukuba bahlonelwe bobabini, umama notata. (Eksodus 20:12; 21:15, 17) Kwakhona wawufuna bacingelwe abafazi abakhulelweyo. (Eksodus 21:22) Nanamhlanje, le mithetho kaThixo isahamba yodwa xa ithelekiswa namalungelo abandezwa amabhinqa kumazwe amaninzi. Kodwa kukho okungakumbi.
UMthetho Obonisa Indlela UThixo Awajonga Ngayo Amabhinqa
UMthetho owanikwa uhlanga lakwaSirayeli nguYehova uThixo wanceda bonke abantu—amadoda namabhinqa—basempilweni, baziphatha kakuhle baza banolwalamano oluhle noThixo. Logama nje lwaluphulaphula yaye luthobela, olo hlanga lwaluza kuba “ngaphezu kwazo zonke ezinye iintlanga zomhlaba.” (Duteronomi 28:1, 2) Babenayiphi indima abafazi phantsi koMthetho? Khawuhlolisise ezi nkalo zilandelayo.
1. Inkululeko elalinayo. Ngokwahlukileyo kumabhinqa ezinye iintlanga zamandulo, ibhinqa elingumSirayeli lalinenkululeko. Nangona indoda yayinikwe indima yokuba yintloko yekhaya, umfazi owayethenjwa ngokupheleleyo yindoda yakhe, ‘wayecinga ngentsimi aze ayizuze’ yaye ‘wayetyala isidiliya.’ Ukuba wayenabo ubuchule bokusonta nokuluka, wayekwazi ukuvula elakhe ishishini. (IMizekeliso 31:11, 16-19) KuMthetho kaMoses amabhinqa ayenamalungelo.
KuSirayeli wamandulo, amabhinqa ayekhululekile ukuba azakhele ubuhlobo noThixo. IBhayibhile ithetha ngoHana, owathandaza kuThixo waza wenza nesifungo. (1 Samuweli 1:11, 24-28) Ibhinqa lesixeko saseShunem lalidla ngokuya kuthetha nomprofeti uElisha ngeemini zeSabatha. (2 Kumkani 4:22-25) Amabhinqa anjengoDebhora noHulida, akhethwa nguThixo ukuba abe ngabagwebi okanye abaprofetikazi. Okubangel’ umdla, kukuba amadoda aziwayo nababingeleli babekulungele ukuya kucela icebiso kula mabhinqa.—ABagwebi 4:4-8; 2 Kumkani 22:14-16, 20.
2. Imfundo. Ekubeni nawo ayebandakanyekile kumnqophiso woMthetho, amabhinqa ayebakho xa kufundwa uMthetho ukuze aphulaphule, nto leyo eyayiwavulela ithuba lokuba afunde. (Duteronomi 31:12; Nehemiya 8:2, 8) Ayefumana noqeqesho ukuze akwazi ukuba nenxaxheba kwiinkalo ezithile zonqulo. Ngokomzekelo, amanye amabhinqa ‘ayekhonza’ emnyangweni wentente yokuhlangana, ngoxa amanye ayesekwayareni kunye namadoda.—Eksodus 38:8; 1 Kronike 25:5, 6.
Amanye amabhinqa ayenolwazi nobuchule bokuqhuba ishishini eliphumelelayo. (IMizekeliso 31:24) Ngokwahlukileyo kwezinye iintlanga zelo xesha—apho yayiba ngutata kuphela owayefundisa oonyana bakhe—umfazi ongumSirayeli wayencedisa ekufundiseni abantwana abangamakhwenkwe de babe badala. (IMizekeliso 1:8; 31:1) Licacile elokuba amabhinqa amandulo akwaSirayeli ayefundile.
3. Intlonipho. IMithetho Elishumi yatsho ngokucacileyo yathi: “Beka uyihlo nonyoko.” (Eksodus 20:12) Kwimizekeliso kaKumkani uSolomon owayesisilumko, sifunda oku: “Yiphulaphule, nyana wam, ingqeqesho kayihlo, ungawushiyi umthetho kanyoko.”—IMizekeliso 1:8.
EMthethweni kwakukho iinkcukacha ngendlela yokuziphatha phakathi kwabantu abangatshatanga, ezibonisa ukuhlonitshwa komntu obhinqileyo. (Levitikus 18:6, 9; Duteronomi 22:25, 26) Indoda elungileyo kwakufuneka iqonde ukuba inkosikazi yayo inezinto engenakukwazi ukuzenza ngenxa yendlela edalwe ngayo.—Levitikus 18:19.
4. Ilungelo lokukhuselwa. KwiLizwi lakhe, uYehova uzichaza ‘njengoYise wamakhwenkwe engenayise nomgwebi wabahlolokazi.’ Ngamany’ amazwi, wayenguMkhuseli wamalungelo abo bangenabayeni okanye ootata. (INdumiso 68:5; Duteronomi 10:17, 18) Ngesinye isihlandlo uYehova wangenelela xa omnye umhlolokazi womprofeti waphathwa kakubi ngumntu obolekisayo. UYehova wenza ummangaliso ukuze alondoloze loo mhlolokazi ukuze ahlale enesidima.—2 Kumkani 4:1-7.
Ngaphambi kokuba amaSirayeli angene kwiLizwe lesiThembiso, enye intloko-ntsapho egama linguTselofehadi yafa ingenaye unyana. Ngenxa yoko, iintombi zayo ezintlanu zacela kuMoses ukuba zinikwe “ilifa” kwiLizwe lesiThembiso. Kodwa, uYehova wenza okungakumbi kunesicelo sazo. Wathi kuMoses: ‘Zinike ilifa phakathi kwabazalwana bakayise, ulidlulisele kuzo ilifa likayise.’ Ukususela ngelo xesha ukuya phambili, amabhinqa akwaSirayeli afumana ilifa looyise awayenokulidlulisela kwinzala yawo.—Numeri 27:1-8.
Ukugqwethwa Kwendlela UThixo Awajonga Ngayo Amabhinqa?
Phantsi koMthetho kaMoses, amabhinqa ayephathwa ngembeko, yaye amalungelo awo ayehlonitshwa. Noko ke, ukususela ngenkulungwane yesine ngaPhambi kweXesha Eliqhelekileyo ukuya phambili, ubuYuda baphenjelelwa ngamaGrike, awayewajongela phantsi amabhinqa.—Funda ibhokisi enomxholo othi “Ukucalulwa Kwamabhinqa Kwiincwadi Zamandulo.”
Ngokomzekelo, imbongi engumGrike uHesiod (wenkulungwane yesibhozo ngaPhambi kweXesha Eliqhelekileyo) yabek’ ityala amabhinqa ngazo zonke iingxaki ezithwaxa uluntu. Kwincwadi yakhe ethi Theogony, uthetha “ngohlanga lwamabhinqa olubangela inkathazo phakathi kwamadoda.” Yathandwa gqitha le ngcamango ngamaYuda ngenkulungwane yesibini ngaPhambi kweXesha Eliqhelekileyo. ITalmud, eyaqaliswa ukubhalwa ngenkulungwane yesibini kwiXesha Eliqhelekileyo ukuya phambili, yawalumkisa yathi amadoda: “Musani ukuncokola kakhulu namabhinqa, njengoko ukwenjenjalo kuya kunikhokelela ekuziphatheni kakubi.”
Ukutyhubela iinkulungwane, oku kugqwaliswa kwamabhinqa kwaya kukhula phakathi kwamaYuda. Ngemihla kaYesu, ayengavunyelwa ukuba agqithe kwiNtendelezo Yabafazi. Kwizindlu zesikhungu amabhinqa ayehlala wodwa, kwaye yayingamadoda abona bantu babefundiswa. ITalmud icaphula omnye uRabhi esithi: “Nabani na ofundisa intombi yakhe iTorah [uMthetho] akayazi into ayenzayo.” Ngokugqwetha indlela uThixo awajonga ngayo amabhinqa, iinkokeli zonqulo zamaYuda zabethelela emadodeni ingcamango yokuwajongela phantsi amabhinqa.
Xa wayelapha emhlabeni uYesu wayibona le mpatho, neyayendele nzulu kwizithethe zamaYuda. (Mateyu 15:6, 9; 26:7-11) Ngaba ezo mfundiso zayiphembelela indlela awayewaphatha ngayo amabhinqa? Singafunda ntoni thina kwindlela awayewaphatha ngayo nakwisimo sakhe sengqondo? Ngaba ubuKristu bokwenyaniso buye bazisa isiqabu kubantu basetyhini? Inqaku elilandelayo liza kuyiphendula le mibuzo.


c: text/html

text:
Chapter 63
1 Umhobe kaDavide: oko ebesentlango yakwaYuda. Thixo, unguThixo wam, ndiya kukuquqela kwakusasa, Umphefumlo wam unxanele wena; inyama yam iyakulangazelela Ezweni elingumqwebedu, elibharhileyo, eligenamanzi.
2 Ndenjenjalo ukukhangela kuwe engcweleni, Ukuba ndibone amandla akho nobuqaqawuli bakho.
3 Ngokuba inceba yakho ilungile ngaphezu kobomi, Umlomo wam uya kukuncoma.
4 Ndiya kwenjenjalo ukukubonga lo gama ndihleliyo, Ndiphakamise izandla zam egameni lakho.
5 Umphefumlo wam uhluthi umongo namanqatha; Ngemilebe yomlomo wam omemelelayo uya kukudumisa umlomo wam,
6 Ndakukukhumbula emandlalweni wam, Emilindweni yobusuku ndicamanga ngawe.
7 Ngokuba uluncedo kum, Ndinokumemelela esithunzini samaphiko akho.
8 Umphefumlo wam uthene mbende nawe; Isandla sakho sokunene sindibambile.
9 Ke bona bafuna umphefumlo wam ukuze batshabalale, Baya kutshona kwezisezantsi iindawo zehlabathi.
10 Baphalazelwa emandleni ekrele; Baba sisabelo seempungutye.
11 Ke yena ukumkani uya kuvuya ngoThixo; Baya kuqhayisa abo bonke bafunga yena; Ngokuba uya kuvingcwa umlomo wabathetha ubuxoki.

robotstxt: allowed

filter: keep


text:
Chapter 7
1 Emva koko ndabona izithunywa zezulu zizine, zimi ezimbombeni zone zomhlaba, zibambe imimoya yomine yomhlaba, ukuze kungavuthuzi moya phezu komhlaba, naphezu kolwandle, naphezu kwemithi yonke.
2 Ndabona esinye isithunywa sezulu, sinyuka sivela empumalanga, sinetywina likaThixo ophilileyo. Sadanduluka ngezwi elikhulu: kuzo izithunywa zezulu zozine, ezanikwa igunya lokuwonakalisa umhlaba nolwandle,
3 sisithi, Musani ukuwona umhlaba, nolwandle, nemithi, side sibatywine abakhonzi boThixo wethu emabunzini abo.
4 Ndaliva inani labo babetywiniwe: kwatywinwa ikhulu elinamanci mane anesine lamawaka, kuzo zonke izizwe zoonyana bakaSirayeli.
5 Esizweni sakwaYuda kwatywinwa ishumi elinambini lamawaka. Esizweni sakwaRubhen kwatywinwa ishumi elinambini lamawaka. Esizweni sakwaGadi kwatywinwa ishumi elinambini lamawaka.
6 Esizweni sakwa-Ashere kwatywinwa ishumi elinambini lamawaka. Esizweni sakwaNafetali kwatywinwa ishumi elinambini lamawaka. Esizweni sakwaManase kwatywinwa ishumi elinambini lamawaka.
7 Esizweni sakwaSimon kwatywinwa ishumi elinambini lamawaka. Esizweni sakwaLevi kwatywinwa ishumi elinambini lamawaka. Esizweni sakwaIsakare kwatywinwa ishumi elinambini lamawaka.
8 Esizweni sakwaZebhulon kwatywinwa ishumi elinambini lamawaka. Esizweni sakwaYosefu kwatywinwa ishumi elinambini lamawaka. Esizweni sakwaBhenjamin kwatywinwa ishumi elinambini lamawaka.
9 Emva koko ndabona, naso isihlwele esikhulu, ebekungekho namnye unako ukusibala, siphuma kuzo zonke iintlanga, nezizwe, nabantu, neelwimi, simi phambi kwetrone naphambi kweMvana, bethiwe wambu ngeengubo ezinde ezimhlophe, benamasundu ezandleni zabo,
10 bedanduluka ngezwi elikhulu, besithi: Usindiso kuye uThixo wethu, Lowo uhleli phezu kwetrone, Nakuyo iMvana!
11 Zaye zonke izithunywa zezulu zimi, zenze isangqa etroneni, nakuwo amadoda amakhulu, nakuzo izinto eziphilileyo zone, zawa phambi kwetrone ngobuso bazo, zaqubuda kuye uThixo,
12 zisithi: Amen, Ukubongwa, nozuko, nobulumko, Nombulelo, nembeko, namandla, nokomelela, Makube kuye uThixo wethu, Kuse emaphakadeni asemaphakadeni! Amen.
13 Yaphendula enye indoda enkulu, isithi kum, Aba bathiwe wambu ngeengubo ezinde ezimhlophe bangoobani na? bevela phi na?
14 Ndithi kuyo, Nkosi, nguwe owaziyo. Yathi kum, Aba ngabaphumayo embandezelweni enkulu, bazihlamba iingubo zabo ezinde, bazenza mhlophe egazini leMvana.
15 Ngenxa yoko baphambi kwetrone kaThixo, bemkhonza imini nobusuku etempileni yakhe; nalowo uhleli phezu kwetrone uya kuba ngumnquba phezu kwabo.
16 Abayi kuba salamba, abayi kuba sanxanwa; aliyi kubawela nelanga, nabunye ubushushu;
17 ngokuba iMvana esesazulwini setrone iya kubalusa, ibakhokelele emithonjeni ephilileyo yamanzi; waye uThixo eya kuzisula iinyembezi zonke emehlweni abo.


text:
Oko Kufundiswa YiBhayibhile
Indalo
Ngaba uThixo wadala umhlaba nje kwiintsuku ezintandathu ezineeyure eziyi-24 njengokuba abantu abakholelwa kwindalo besitsho?
“Ekuqaleni uThixo wadala amazulu nomhlaba.” —Genesis 1:1.
OKO KUFUNDISWA YIBHAYIBHILE
Ibhekisela kwixesha lamandulo, iGenesis 1:1 ithi “ekuqaleni,” uThixo wadala yonke indalo kuquka nomhlaba. Oososayensi banamhlanje bayavuma ukuba yonk’ indalo inesiqalo. Kutshanje oososayensi baqikelela ukuba indalo ineminyaka eyi-14 bhiliyoni ikho.
IBhayibhile ikwachaza ‘iintsuku’ ezintandathu zokudalwa. Noko ke, ayitsho ukuba ezi ntsuku zaba ziiyure eziyi-24. (Genesis 1:31) Eneneni, iBhayibhile isebenzisa ibinzana elithi ‘usuku’ ukuze ichaze ubude bamaxesha ahlukahlukeneyo. Ngokomzekelo, ichaza lonke ixesha lokudalwa ngokuthi ‘lusuku uYehova uThixo awenza ngalo umhlaba nezulu.’ (Genesis 2:4) Ubungqina bubonisa ukuba, ezi ‘ntsuku’ zokudala zathatha amawaka eminyaka.—INdumiso 90:4.
ISIZATHU SOKUBA UMELE UBE NOMDLA
Iingcamango ezibubuxoki zabantu abakholelwa kwindalo zinokukwenza ungayikholelwa kwaphela iBhayibhile. Kwelinye icala, ukuba iBhayibhile inengxelo enokuthenjwa ngendalo, uza kuzuza koovimba bayo ‘bobulumko bobuqili.’—IMizekeliso 3:21.
Ngaba uThixo wasebenzisa indaleko xa wayedala?
“UThixo wathi: ‘Umhlaba mawuvelise imiphefumlo ephilayo ngohlobo lwayo.’” —Genesis 1:24.
OKO KUFUNDISWA YIBHAYIBHILE
UThixo akazange adale into enye, zaza zonke ezinye zaphuma kuyo. Kunoko, wadala iindidi ezahlukahlukeneyo zezityalo nezilwanyana “ngohlobo” lwazo, zaza zavelisa “ngohlobo lwazo.” (Genesis 1:11, 21, 24) Kusasebenza kanye ngaloo ndlela wayedale ngayo uThixo kuba nanamhlanje umhlaba uzaliswe zizityalo nezilwanyana ngohlobo lwazo.—INdumiso 89:11 .
IBhayibhile ayisichazeli zinkcukacha ngomahluko onokwenzeka okanye onokubakho kwinto nganye edaliweyo, njengenzala enokuvela xa isilwanyana sohlobo oluthile sikhwela esinye okanye siphila kwimeko okanye kwindawo eyahlukileyo! Nangona abanye besithi oko kubangelwa yindaleko, inyaniso kukuba alukho uhlobo olutsha oluvelayo. Abaphandi banamhlanje bayayixhasa ingcamango yokuba luncinane utshintsho oluye lwenzeka kwizityalo nezilwanyana kule minyaka idluleyo.
ISIZATHU SOKUBA UMELE UBE NOMDLA
Ukuchana kweBhayibhile ngokwesayensi ekuchazeni ‘iintlobo’ zobomi kusenza siyithembe nakweminye imiba, kuquka imbali nesiprofeto.
Zazivela phi izinto ekwadalwa ngazo?
“Ngezandla zam ndawaneka amazulu.”—Isaya 45:12.
OKO KUFUNDISWA YIBHAYIBHILE
UThixo unguMthombo wamandla angenasiphelo. (Yobhi 37:23) Oku kubalulekile, kuba oososayensi baye bafunda ukuba amandla asenokujikwa kwenziwe loo nto ifuna ukwenziwa. IBhayibhile ithi uThixo nguMthombo ‘wamandla amakhulu’ ekudalwe ngawo yonke into. (Isaya 40:26) UThixo uthembisa ukusebenzisa amandla akhe ukuze alondoloze indalo yakhe, kuba iBhayibhile ithi ngokuphathelele ilanga, inyanga, neenkwenkwezi: “[UThixo] uzigcina zimile ngonaphakade.”—INdumiso 148:3-6.
ISIZATHU SOKUBA UMELE UBE NOMDLA
UAllan Sandage osisazi ngeenkwenkwezi wakhe wathi: “Isayensi ayikwazi kuyiphendula imibuzo entsonkothileyo. Izinto ezidaliweyo isayensi ayikwazi ukuzichaza ukuba zivela phi.” IBhayibhile ayipheleli nje ekuchazeni indalo ngendlela evumelana nesayensi, kodwa ikwaphendula nemibuzo isayensi engenako ukuyiphendula—njengothi, Yintoni injongo kaThixo ngomhlaba nangabantu? *
^ isiqe. 16 Ukuze ufumane inkcazelo engakumbi, funda isahluko 3 sencwadi ethi Yintoni Ngokwenene Efundiswa YiBhayibhile? epapashwe ngamaNgqina kaYehova.


text:
Ngaba UYesu UnguThixo?
ABANTU abaninzi bajonga imfundiso kaBathathu Emnye “njengondoqo wemfundiso yobuKristu.” Le mfundiso ithi, uYise, uNyana nomoya oyingcwele babumba uThixo omnye. UKhadinali John O’Connor wathi ngoBathathu Emnye: “Sisintsompothi esingakwaziyo ukusiqonda.” Yintoni eyenza kube nzima kangaka ukuyiqonda le mfundiso kaBathathu Emnye?
IThe Illustrated Bible Dictionary ichaza esinye isizathu. Xa ithetha ngoBathathu Emnye le mpapasho ithi: “Akayiyo imfundiso yeBhayibhile kuba akafumaneki ndawo eBhayibhileni.” Ngenxa yokuba uBathathu Emnye ‘engeyomfundiso yeBhayibhile,’ abaxhasi bale mfundiso baye baphengulula iBhayibhile befuna iindinyana zayo—phofu ezinye bede bazigqwethe, kuba befuna ukuxhasa le mfundiso yabo.
Ngaba Le Ndinyana Ifundisa Ukuba UThixo Uneziqu Ezithathu?
UYohane 1:1. ungumzekelo wendinyana yeBhayibhile edla ngokugqwethwa ngabanye. Le ndinyana ifundeka kanje kwiBhayibhile yesiXhosa: “Ekuqalekeni ube ekho uLizwi, waye uLizwi ekuye uThixo [ngesiGrike ton the·on′], waye uLizwi enguThixo [ngesiGrike the·os′].” Kule ndinyana kusetyenziswe iintlobo ezimbini zesibizo sesiGrike uthe·os′ (thixo). Esokuqala sandulelwa nguton nto leyo ebonisa ukuba kule meko sibhekisela kuThixo uSomandla. Kanti kwimeko yesibini akakho. Ngaba washiywa ngempazamo?
Yintoni eyenza kube nzima ukuyiqonda imfundiso kaBathathu Emnye?
Incwadi yeVangeli kaYohane yayibhalwe ngesiKoine, okanye isiGrike esiqhelekileyo esinemigaqo engqalileyo yokusetyenziswa kolwimi. Umphengululi weBhayibhile u-A. T Robertson uthi xa intloko yesivakalisi kunye nesivisa zine definite article lo nto ithetha ukuba ziyafana. Lo kaRobertson ucaphula umzekelo kaMateyu 13:38 othi: “Intsimi lihlabathi.” Umgaqo wegrama osetyenziswe kwesi sibhalo usenza siqonde ukuba ihlabathi likwayintsimi.
Kodwa kuthekani xa iyintloko enedefinite article sibe sona isivisa singenayo, njengakuYohane 1:1? Umphengululi uJames Allen Hewett ucaphula le ndinyana njengomzekelo aze athi: “Kwesi sivakalisi intloko nesivisa azifani, yaye azilingani kwaphela.”
Ukuze ayenze icace ingongoma yakhe uHewett wenza umzekelo ngeyoku-1 kaYohane 1:5, ethi, “UThixo ukukukhanya.” NgesiGrike “uThixo” apha nguho the·os′, ngaloo ndlela uhamba nedefinite article. Kodwa yena uphos othetha “ukukhanya” akandulelwa yi-article. UHewett uthi: “Umntu uyakwazi ukuthi. . . uThixo unokukhanya; kodwa ke akanakuthi ukukhanya kunguThixo.” Imizekelo efana nalo iyafumaneka nakuYohane 4:24 othi: “UThixo unguMoya,” neyoku-1 kaYohane 4:16 ethi: “UThixo uluthando.” Kuzo zombini ezi ndinyana intloko inayo idefinite article kodwa isivisa sona “uMoya” “nothando” asinayo. Ngoko kwezi meko awunakuyitshintsha intloko ibe sisivisa okanye isivisa sibe yintloko. Ezi ndinyana azikwazi ukuthi: “UMoya unguThixo” okanye “uthando lunguThixo.”
Ngubani Ke “ULizwi”?
Abaphengululi abaninzi besiGrike nabaguquleli beBhayibhile bayavuma ukuba uYohane 1:1 akabalaselisi uhlobo lomntu anguye “uLizwi” kodwa ubalaselisa uphawu lwakhe oluthile. Umguquleli weBhayibhile uWilliam Barclay uthi: “Utheos yinkcaza kuba umpostile uYohane akayifakanga idefinite article ngaphambi kwakhe. . . Apha uYohane akathi uLizwi ulingana noThixo. Singayibeka lula nje sithi, wayengathi uYesu unguThixo.” Umphengululi uJason David BeDuhn naye uthi: “NgesiGrike, ukuba uyayishiya i-article xa ubhala utheos kwisivakalisi njengakuYohane 1:1c, abantu abasifundayo baya kucinga ukuba uthetha ‘uthixo’ . . . Xa ingekho (i-article) utheos uyahluka kuho theos, one article njengokuba “uthixo” ahlukile “kuThixo.” Wongezelela athi: “KuYohane 1:1, akuthiwa uLizwi nguThixo ngenkqu kodwa kuthiwa ungumoya onjengoThixo.” UJoseph Henry Thayer, umphengululi owayesebenze kwiAmerican Standard Version wathi: “ULizwi wayekwimo yobuthixo kodwa wayengenguye uThixo ngenkqu.”
UYesu wawenza wacaca umahluko phakathi kwakhe noYise
Ngaba ukwazi uThixo kufanele kube “sisintsompothi esingakwaziyo ukusiqonda”? Kwakungenjalo kuYesu. Xa wayethandaza kuYise, uYesu wawenza wacaca umahluko phakathi kwakhe noYise xa wathi: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.” (Yohane 17:3) Ukuba siyamkholelwa uYesu yaye siyayiqonda nemfundiso yeBhayibhile siya kumhlonela njengoNyana kaThixo. Kwakhona siya kunqula uYehova ‘njengokuphela koThixo oyinyaniso.’


text:
ICANDELO 10
USolomon Ulawula Ngobulumko
UYehova unika uKumkani uSolomon ubulumko; ngexesha lokulawula kukaSolomon amaSirayeli anandipha uxolo nempumelelo ngendlela engazange ibonwe
BEBUYA kuba njani ubomi ukuba lonke uhlanga nomlawuli walo beluthobela imithetho kaYehova njengoMongami? Impendulo yalo mbuzo yabonakala ngoxa kwakulawula uKumkani uSolomon iminyaka engama-40.
Ngaphambi kokuba uDavide afe, wamisela unyana wakhe uSolomon ukuba abe ngukumkani. Ephupheni, uThixo wathi kuSolomon makacele oko akufunayo. USolomon wacela ubulumko nolwazi ukuze akwazi ukugweba abantu kakuhle nangobulumko. UYehova wakholiswa sisicelo sakhe waza wamnika ubulumko nokuqonda. Kwakhona wamthembisa ngobutyebi, uzuko nobomi obude ukuba wayenokuhlala ethembekile.
USolomon waduma ngendlela awayegweba ngobulumko ngayo. Ngesinye isihlandlo abafazi ababini babebangisana ngosana oluyinkwenkwe. USolomon wathi malunqunyulwe phakathi, ukuze ngamnye afumane icala. Owokuqala wavuma, kodwa oyena mama wosana wacela ukuba lunganqunyulwa kodwa lunikwe loo mfazi wokuqala. Ngoko ke uSolomon waqonda ukuba unina wolo sana ngulowo unovelwano waza walunika yena. Wonke uSirayeli weva ngesi sigqibo, baza abantu baqonda ukuba uSolomon unobulumko bukaThixo.
Enye yezona zinto zinkulu awazifezayo uSolomon yaba kukwakha itempile kaYehova—isakhiwo esikhulu eYerusalem esasiza kuba sisazulu sonqulo kwaSirayeli. Xa kwakuvulwa loo tempile, uSolomon wathandaza wathi: “Khangela! Amazulu, ewe, izulu lawo amazulu, alikulingene; kobeka phi, ke, kule ndlu ndiyakhileyo!”—1 Kumkani 8:27.
USolomon waduma nakwamanye amazwe, njengaseShebha, eArabhiya. Ukumkanikazi waseShebha waya kubona uzuko nobutyebi bukaSolomon, efuna nokwazi ubulumko anabo. Lo kumkanikazi wabuthanda ngokwenene ubulumko bukaSolomon nokuchuma kukaSirayeli kangangokuba wadumisa uYehova ngokumisela ukumkani onobulumko obunjalo etroneni. Ngenxa yeentsikelelo zikaYehova ulawulo lukaSolomon lwaba lolona luphumelelayo noluseluxolweni kwimbali kaSirayeli wamandulo.
Okubuhlungu kukuba uSolomon wayeka ukusebenzisa ubulumko bukaYehova. Akazange athobele umthetho kaThixo, waza watshata abafazi abaninzi, abanye babo ababenqula oothixo beentlanga. Ngokuthe ngcembe abo bafazi bayisusa intliziyo yakhe kuYehova waza wanqula izithixo. UYehova wathi kuSolomon inxalenye yobukumkani yayiza kuthatyathwa kuye. Wathi kuza kusala inxalenye encinane kwintsapho yakhe, ngenxa kayise uDavide. Phezu kwako nje ukungathobeli kukaSolomon, uYehova wahlala enyanisekile kumnqophiso wobukumkani awawenza noDavide.
—Oku kusekelwe kweyoku-1 yooKumkani isahluko 1 ukusa kwese-11; kweyesi-2 yeziKronike isahluko 1 ukusa kwese-9; kwiDuteronomi 17:17.


text:
SEPTEMBA 22, 2014
ETURKMENISTAN
Umama WaseTurkmenistan Ukhululwe Entolongweni
UBibi Rahmanova wakhululwa entolongweni ngo-8:00 ebusuku ngoSeptemba 2, 2014, kodwa azizange zichithwe izityholo awayebekwa zona. Kusasa ngolo suku, iijaji zeNkundla yeNqila yaseDashoguz zaqwalasela isibheno sakhe. Nangona zingazange zizichithe izityholo zobuxoki ezazimtyabeka ngazo, zasixhoma isigwebo sakhe seminyaka emine * zimkhulula ngemiqathango zaza zayalela ukuba akhululwe ngoko nangoko entolongweni. Isigqibo seejaji saqwalasela neemeko zikaBibi kaloku ngumama wonyana oneminyaka emine yaye akazange akhe ophule umthetho ngaphambili.
UBibi wafaka isibheno enkundleni emva kokugwetywa kwakhe ngoAgasti 18 ngokumangalelwa ngobuxoki kusithiwa “ubethe ipolisa” yaye “akalawuleki.” Amapolisa amndlandlathekisa uBibi nomyeni wakhe, uVepa, ngoJulayi 5 kwisikhululo sikaloliwe eDashoguz, beyokuphuthuma impahla yabo eyayiquka iincwadi zonqulo. Kamva izityholo awayebekwa zona uVepa zachithwa. Noko ke, yena uBibi, wavalelwa entolongweni ngoAgasti 8. Ngoxa wayesentolongweni, uBibi wabethwa kanobom.
Ukungabikho Kobulungisa ETurkmenistan
Amagqwetha kaBibi amazwe angaphandle athi, ukunxakama kwamazwe ngamazwe nako kwaba negalelo ekukhululweni kwakhe.
Asinguye yedwa iNgqina likaYehova eliphethwe ngale ndlela eTurkmenistan. Amalungelo amaNgqina asoloko enyhashwa kweli lizwe. AmaNgqina asibhozo athothoza entolongweni ngenxa yokholo lwawo, amathandathu ngenxa yokuthobela izazela zawo aze amabini avalelwe ngezityholo zobuxoki. Aphila phantsi kweemeko ezimandundu yaye aphethwe kakubi ngendlela engathethekiyo.
Okuvuyisayo kukuba iijaji zeNkundla yeNqila yaseDashoguz zazama ukuyilungisa imeko kaBibi, kodwa azizange zikulungise ukuphathwa kakubi kwakhe. Abo basixabisayo isidima somntu banethemba lokuba abasemagunyeni eTurkmenistan baza kuwuqwalasela ngeliso elibanzi lo mbandela baze basebenzise imithetho yamalungelo abantu amazwe ngamazwe ukuze bavumele inkululeko yonqulo elizweni labo.
^ isiqe. 2 Inkundla yenqila yasixhoma isigwebo sakhe seminyaka emine yaza yamgwebela ngaphandle iminyaka emithathu. Ekubeni egwetyelwe ngaphandle, umele aziphathe kakuhle angahambi okanye aye kuhlala kwesinye isixeko ngaphandle kwemvume yabasemagunyeni.


text:
Chapter 50
1 Umhobe ka-Asafu. UThixo, uThixo uYehova uyathetha; Uyalibiza ihlabathi, ethabathela ekuphumeni kwelanga esisa ekutshoneni kwalo.
2 EZiyon, ukuphela kweenzwana, Uyakhazimla uThixo.
3 Uyeza uThixo wethu, akayi kuthi cwaka. Kudla umlilo phambi kwakhe, Ngeenxa zonke kuye sisaqhwithi esikhulu.
4 Ubiza izulu phezulu, Nehlabathi, ukuba agwebe phakathi kwabantu bakhe.
5 Uthi, Bahlanganiseleni kum abam benceba, Abenze umnqophiso nam ngombingelelo.
6 Izulu lixela ubulungisa bakhe, Ngokuba uThixo eza kugweba yena. (Phakamisani.)
7 Yivani, bantu bam, ndithethe; Sirayeli, ndiqononondise kuwe; NdinguThixo, uThixo wakho.
8 Andikohlwayi ngenxa yemibingelelo yakho, Namadini akho anyukayo aphambi kwam amaxesha onke.
9 Andiyi kuthabatha zinkunzi zankomo endlwini yakho, Nazinkunzi zabhokhwe esibayeni sakho.
10 Ngokuba zezam zonke iinyamakazi zehlathi, Neenkomo ezisezintabeni eziliwaka.
11 Iintaka zonke zasezintabeni ndiyazazi, Nento edakasa endle inam.
12 Ukuba bendilambile, ndibe ndingayi kukuxelela; Ngokuba lelam elimiweyo nenzaliseko yalo.
13 Ndidle inyama yeenkunzi eziziimbalasane na? Ndisele igazi leenkunzi zeebhokhwe na?
14 Bingelela kuYehova umbulelo, Uzizalise kOsenyangweni izibhambathiso zakho;
15 Ubize mna ngemini yembandezelo, Ndikuhlangule, undizukise.
16 Ke kongendawo uthi uThixo, Useke phi na wena ukuxela ummiselo wam, Uwuphathe ngomlomo wakho umnqophiso wam,
17 Uyithiyile nje intethiso wena, Uwaphose nje amazwi am emva kwakho?
18 Xa ubona isela, ukholana nalo, Wabelane nabakrexezi.
19 Umlomo wakho uwuyekela ebubini; Ulwimi lwakho luthungela inkohliso;
20 Uthi uhlale uthethe ngomzalwana wakho, Uhlaze umntwana kanyoko.
21 Uzenzile ezo nto, ndathi tu, Waba ndinjengawe. Ndiya kukohlwaya ndizicwangcise emehlweni akho.
22 Khaniqonde ke oko, nina bamlibalayo uThixo, Hleze ndiqwenge, kungabikho uhlangulayo.
23 Obingelela umbulelo uyandizukisa, Alungise indlela, Endombonisa kuyo usindiso lukaThixo.


text:
Chapter 3
1 Esililini sam ebusuku ndamfuna lowo uthandwa ngumphefumlo wam; Ndamfuna andamfumana.
2 Ndathi, Ndokha ndivuke, ndijikajike phakathi komzi, Ezindaweni zembutho nasezitratweni; Ndiya kumfuna lowo uthandwa ngumphefumlo wam. Ndamfuna andamfumana.
3 Abalindi abajikajika phakathi komzi bandifumana; Ndathi kubo, Khe nambona na lowo uthandwa ngumphefumlo wam?
4 Ndithe ndisandula ukudlula kancinane kubo, Ndamlumana lowo uthandwayo ngumphefumlo wam; Ndambamba, andamyeka, Ndada ndamzisa endlwini kama, Engontsini yowandikhawulayo.
5 Zintombi zaseYerusalem, ndinifungisa Amabhadikazi namaxhamakazi asendle, Ukuba ningaluvusi, ukuba ningaluvuseleli uthando, Lude luthande.
6 Ngubani na lo, unyuka evela entlango njengemiqulu yomsi, Eqhunyiselwa ngemore nentlaka emhlophe, Ithatyathwe emigutyeni yonke yomrhwebi?
7 Yabona, sisingqengqelo sikaSolomon, Siphahlwe ngamagorha angamashumi amathandathu Kumagorha akwaSirayeli.
8 Onke aphethe amakrele, afundiswe ukulwa, Lilelo linekrele ethangeni lalo Ngenxa yokoyika ebusuku.
9 Ukumkani uSolomon uzenzele ithala Ngemithi yaseLebhanon.
10 Iintsika zalo uzenze ngesilivere, Isayamo salo ngegolide, umqamelo walo ngento emfusa, Umphakathi walo ubekelelwe ngothando, Luvela ezintombini zaseYerusalem.
11 Phumani, zintombi zaseZiyon, nimkhangele ukumkani uSolomon, Enesithsaba, awasinxitywa ngunina ngemini yokuzeka kwakhe, Nangemini yokuvuya kwentliziyo yakhe.


text:
Chapter 1
1 UPetros, umpostile kaYesu Kristu, ubhalela abanyuliweyo abangabaphambukeli kwiintsali ezikwelasePonto, kwelaseGalati, kwelaseKapadoki, kwelaseAsiya, nakwelaseBhitini,
2 abanyuliweyo ngokokwazi kwenxa engaphambili kukaThixo uYise, ebungcweleni boMoya, kuse ekululameleni nasekufefweni kwegazi likaYesu Kristu: uthi, Makwandiswe kuni ubabalo noxolo.
3 Makabongwe uThixo, uYise weNkosi yethu uYesu Kristu, othe ngokobuninzi benceba yakhe, wasizala ngokutsha, ukuba sibe nethemba eliphilileyo ngokuvuka kukaYesu Kristu kwabafileyo;
4 sibe nelifa elingenakonakala, elingenakudyobheka, elingenakuguga, eniligcinelweyo emazulwini,
5 nina bathe ngamandla kaThixo ngokholo balondolozelwa elusindisweni, olulungiselwe ukutyhilwa ngexesha lokugqibela.
6 Enigcoba ngalo, nokuba nithe naba buhlungu umzuzwana ngoku, ukuba nimelwe kuko, phakathi kwezilingo ngezilingo;
7 ukuze ukucikideka kokholo lwenu kufunyanwe kunqabile kakhulu, ngaphezu kwegolide le itshabalalayo, noko icikidwa ngomlilo; kuse kuyo indumiso nembeko nozuko ekutyhilekeni kukaYesu Kristu.
8 Enithe, ningambonanga nje, namthanda; enithi ke nikholwa kuye, noko ngoku ningamboniyo, nigcobe ngovuyo olungathethekiyo, oluzukisiweyo;
9 nisamkela isiphelo sokholo lwenu, usindiso ke lwemiphefumlo yenu.
10 Usindiso abathe babuzisa, baphengulula kunene ngalo abaprofeti, ababeprofeta ngalo ubabalo olwamiselwa nina;
11 bephengulula ukuba wayesalatha xesha lini na, linjani na, uMoya kaKristu, awayezingqinela kubo ngenxa engaphambili iintlungu ezamiselwa uKristu, nozuko oluya kuzilandela.
12 Abatyhilelwayo ukuba abazilungiseleli bona ngokwabo; bazilungiselela thina ke, izinto enizityelweyo ngoku ngabo banishumayezayo iindaba ezilungileyo ngoMoya oyiNgcwele, owathunywa evela emazulwini; izinto ke ezo ezizinqwenelayo izithunywa zezulu ukuqondela kuzo.
13 Ngoko, bhinqani izinqe zengqondo yenu, ninobungcathu, niluthembe ngokugqibeleleyo ubabalo oluziswa kuni ekutyhilekeni kukaYesu Kristu;
14 ngokwabantwana bolulamo, ningamilisi okweenkanuko zangaphambili ekungazini kwenu;
15 nithi ke, ngokokwalowo ungcwele wanibizayo, nibe ngcwele nani ngokwenu kuyo yonke ihambo.
16 Ngenxa enokuba kubhaliwe kwathiwa, Yibani ngcwele, ngokuba ndingcwele mna.
17 Kanjalo, ukuba nimnqula ngokoYihlo, lowo ugweba ngokowalowo umsebenzi, engakhethi buso, lihlaleni ixesha lokuphambukela kwenu apha nizoyikela;
18 nisazi nje ukuba anihlawulelwanga nikhululwe ngazinto zinakonakala, oozisilivere noozigolide, kuyo ihambo yenu engento, enayinikelwayo ngooyihlo.
19 Kwakungegazi elinqabileyo likaKristu, njengelemvana engenasiphako, engenabala;
20 owaziwayo ngenxa engaphambili okunene, ngaphambi kokusekwa kwehlabathi, kodwa wabonakalaliswa ekugqibeleni kwamaxesha la ngenxa yenu, nina nikholwayo ngaye kuThixo,
21 owamvusayo kwabafileyo, wamzukisa, ngokokuze ukholo lwenu nethemba lenu libe kuThixo.
22 Niyenze nyulu nje imiphefumlo yenu ngokuyilulamela inyaniso ngoMoya, kuse ekuthandeni abazalwana okungenaluhanahaniso, thandanani ngenyameko, ngokwasentliziyweni ehlambulukileyo;
23 nizelwe nje ngokutsha, kungengokwasembewini enokonakala, kungokwasembewini engenakonakala, ngelizwi likaThixo eliphilileyo, elihleliyo ngonaphakade.
24 Ngenxa enokuba Yonke inyama injengengca, Nabo bonke ubuqaqawuli bomntu bunjengentyantyambo yengca. Ingca iyoma, ivuthuluke nentyantyambo yayo;
25 Ke lona ilizwi leNkosi lihleli ngonaphakade. Elo ke leli lizwi lashunyayelwayo kuni ngeendaba ezilungileyo.


text:
Chapter 22
1 Wemka ke uDavide apho, wazisindisela emqolombeni waseAdulam. Beva abakhuluwa bakhe nendlu kayise yonke, behla baya kuye khona.
2 Abuthelana kuye onke amadoda axinekileyo, namadoda onke anamatyala, namadoda onke anezikrokro; waba ngumthetheli wawo. Aba kuye amadoda akumakhulu amane.
3 UDavide wemka khona, waya eMizpa kwaMowabhi, wathi kukumkani wakwaMowabhi, Makhe baphume ubawo noma, bahlale nani, ndide ndazi into aya kundenzela yona uThixo.
4 Wabazisa phambi kokumkani wakwaMowabhi; bahlala naye yonke imihla abesemboniselweni uDavide.
5 Wathi uGadi, umprofeti, kuDavide, Uze ungahlali emboniselweni; hamba uye ezweni lakwaYuda. Wahamba ke uDavide, waya ehlathini leHerete.
6 Weva uSawule ukuba uyaziwa uDavide, namadoda abenaye. USawule ebehleli eGibheha phantsi komtamariske osemmangweni, intshuntshe yakhe isesandleni sakhe, abakhonzi bakhe bonke bemi ngakuye.
7 Wathi uSawule kubakhonzi bakhe ababemi ngakuye, Khanive, nyana bakaBhenjamin, unyana kaYese woninika amasimi nezidiliya nonke niphela yini na; anenze abathetheli-mawaka nabathetheli-makhulu nonke niphela yini na;
8 ukuba nje nonke niphela nindicebe, kungabikho namnye uyityhilelayo indlebe yam ukunqophisana konyana wam nonyana kaYese, kungabikho namnye kuni ubuhlungu ngenxa yam, ayityhilele indlebe yam ukuba unyana wam umvusile umkhonzi wam, ukuba andilalele, njengoko kunjalo namhla?
9 Waphendula uDowegi umEdom, obemiswe phezu kwabakhonzi bakaSawule, wathi, Ndimbonile unyana kaYese efika eNobhi, kuAhimeleki, unyana ka-Ahitubhi.
10 Waza yena wambuzela kuYehova, wamnika umphako, wamnika nekrele likaGoliyati umFilisti.
11 Wathumela ukumkani, wambiza uAhimeleki unyana ka-Ahitubhi, umbingeleli, nendlu yonke kayise. Ababingeleli ababeseNobhi beza bonke kukumkani.
12 Wathi uSawule, Khawuve, nyana ka-Ahitubhi. Wathi yena, Ndilapha, nkosi yam.
13 Wathi uSawule kuye, Yini na ukuba nindicebe, wena nonyana kaYese, umnike isonka nekrele, umbuzele kuThixo, ukuba asuke andilalele, njengoko kunjalo namhla.
14 UAhimeleki wamphendula ukumkani, wathi, Ngubani ke kubakhonzi bakho bonke othembeke njengoDavide, umyeni kukumkani, onokungena ephakathini lakho, ozukileyo endlwini yakho?
15 Ndiyaqala yini na namhla ukumbuzela kuThixo? Makube lee oko kum; ukumkani makangamthwalisi lutho umkhonzi wakhe lo, nendlu yonke kabawo ngokuba umkhonzi wakho lo akazi lutho kuyo yonke le nto, nokuba loluncinane, nokuba lolukhulu.
16 Wathi ukumkani, Uya kufa ufe, Ahimeleki, wena nendlu yonke kayihlo.
17 Wathi ukumkani kwizigidimi zakhe ezibe zimi ngakuye, Jikani, nibabulale ababingeleli bakaYehova; kuba nesabo isandla sinoDavide, nangokuba babesazi oko wabalekayo yena, abayityhilela indlebe yam. Abavuma abakhonzi bokumkani ukusa isandla sabo, baxabele kubabingeleli bakaYehova.
18 Wathi ukumkani kuDowegi, Jika wena, uxabele kubabingeleli. Wajika ke uDowegi umEdom, waxabela yena kubabingeleli, wabulala ngaloo mini amashumi asibhozo anamahlanu amadoda enxibe iefodi yelinen emhlophe.
19 NeNobhi, umzi wababingeleli, wayitshabalalisa ngohlangothi lwekrele, ethabathela kwindoda ase kumfazi, ethabathela kwiintsapho ase kwiintsana, neenkomo, namaesile, neegusha, ngohlangothi lwekrele.
20 Kwasinda unyana wamnye ka-Ahimeleki unyana ka-Ahitubhi, ogama belinguAbhiyatare; owabaleka walandela uDavide.
21 UAbhiyatare wamxelela uDavide, ukuba uSawule ubabulele ababingeleli bakaYehova.
22 Wathi uDavide kuAbhiyatare, Bendisazi kwangaloo mini, ukuba, ekho nje uDowegi umEdom, uya kumxelela kakade uSawule. Ndim obulalise imiphefumlo yonke yendlu kayihlo.
23 Hlala nam, musa ukoyika; ngokuba ofuna umphefumlo wam ufuna umphefumlo wakho; ngokuba ugcinakele, unam nje.


text:
Chapter 8
1 Kwathi emveni kokuba njalo, uDavide wawaxabela amaFilisti, waweyisa; uDavide wabuthabatha ubukhosi esandleni samaFilisti.
2 Wawaxabela amaMowabhi, wawalinganisa ngolutya, ewalalisa emhlabeni; walinganisa izintya zambini zokubulala, nolutya lwalunye oluzalisekileyo lokusindisa. Ke amaMowabhi aba ngabakhonzi kuDavide, azisa iminikelo.
3 UDavide wamxabela uHadadezere, unyana kaRehobhi, ukumkani weTsobha, ekuyeni kuwabuyisa amandla akhe emlanjeni ongumEfrati.
4 UDavide wathimba iwaka leenqwelo zokulwa, namakhulu asixhenxe abamahashe, namashumi amabini amawaka angumqikela; uDavide wawanqumla imisipha onke amahashe eenqwelo zokulwa, washiya kuwo aweenqwelo alikhulu.
5 Ama-Aram aseDamasko eza kumnceda uHadadezere ukumkani weTsobha. UDavide wabulala kuma-Aram amashumi amabini anamabini amawaka amadoda.
6 UDavide wamisa ikampu kwa-Aram eDamasko; ama-Aram aba ngabakhonzi bakaDavide, azisa iminikelo. UYehova wamsindisa uDavide ezindaweni zonke awahamba kuzo.
7 Wawathabatha uDavide amakhaka egolide abekubakhonzi bakaHadadezere, wawazisa eYerusalem.
8 NaseBheta naseBherotayi, imizi kaHadadezere, uDavide ukumkani wathabatha ubhedu oluninzi kunene.
9 Weva uToyi ukumkani waseHamati, ukuba uDavide uyixabele yonke impi kaHadadezere.
10 UToyi wamthuma uYoram, unyana wakhe, kukumkani uDavide, ukuba ambuze ukuphila kwakhe, amsikelele ngenxa yokuba ebelwile noHadadezere wamxabela; ngokuba uToyi ubengumfo obesilwa noHadadezere; waye uYoram lowo eneempahla zesilivere, neempahla zegolide, neempahla zobhedu esandleni sakhe.
11 Ukumkani uDavide wazingcwalisela kuYehova kananjalo ezo, kunye nesilivere negolide abeyingcwalisile, eyavela ezintlangeni zonke awazeyisayo:
12 kuma-Aram, nakumaMowabhi, nakoonyana baka-Amon, nakumaFilisti, nakuma-Amaleki, nakumaxhoba kaHadadezere unyana kaRehobhi, ukumkani weTsobha.
13 Wazenzela igama uDavide ekubuyeni kwakhe ekuwaxabeleni ama-Aram eSihlanjeni seTyuwa, ebulele ishumi elinesibhozo lamawaka.
14 Wamisa ikampu kwelamaEdom; wamisa ikampu kwelamaEdom lonke, aba ngabakhonzi kuDavide onke amaEdom. UYehova wamsindisa uDavide ezindaweni zonke awahamba kuzo.
15 Waye engukumkani ke uDavide kumaSirayeli onke. Waye uDavide esenza okusesikweni nobulungisa ebantwini bakhe bonke.
16 Ke uYowabhi, unyana kaTseruya, wayephethe umkhosi; noYehoshafati, unyana ka-Ahiludi, wayengumkhumbuzi wezinto zakomkhulu.
17 UTsadoki unyana ka-Ahitubhi, noAhimeleki unyana ka-Abhiyatare, baye bengababingeleli; uSeraya waye engumbhali;
18 uBhenaya, unyana kaYehoyada, ubephethe abancinithi nezigidimi. Oonyana bakaDavide babengababingeleli.


text:
Chapter 1
1 Ibali likaNehemiya unyana kaHakaliya. Kwathi ngenyanga enguKislevu, ngomnyaka wamashumi amabini, ndakubona ukuba ndiseShushan komkhulu,
2 kwafika uHanani, omnye wakubazalwana bam, enamadoda avela kwaYuda. Ndababuza iindaba zamaYuda, amasalela asindileyo ekuthinjweni, nezeYerusalem.
3 Bathi kum, Amaqongqolo asele ekuthinjweni, kwaYuda, asebubini obukhulu, nasekungcikivweni; nodonga lweYerusalem luqhekekile, namasango ayo atshe ngumlilo.
4 Kwathi ndakuweva la mazwi, ndahlala phantsi, ndalila, ndenza isijwili iintsuku, ndazila ukudla, ndathandaza phambi koThixo wamazulu,
5 ndathi, Camagu, Yehova, Thixo wamazulu, Thixo omkhulu, owoyikekayo, obagcinelayo umnqophiso nenceba abamthandayo, abayigcinayo imithetho yakhe.
6 Indlebe yakho mayikhe ibazeke, namehlo akho makhe avuleke, ukuze uwuphulaphule umthandazo womkhonzi wakho, endiwuthandazayo phambi kwakho ngoku, imini nobusuku, ngenxa yoonyana bakaSirayeli, abakhonzi bakho; nokuzixela kwam izono zoonyana bakaSirayeli, esone ngazo kuwe, Mna nendlu kabawo sonile;
7 sonakalisile, senza ububi ngakuwe. Asiyigcinanga imithetho, nemimiselo, namasiko, obumwisele umthetho ngawo uMoses umkhonzi wakho.
8 Khawulikhumbule ilizwi owamwisela umthetho ngalo uMoses umkhonzi wakho, elithi, Ukuba nina nithe nenza ubumenemene, ndonichithachithela ezizweni;
9 ke ukuba nithe nabuyela kum, nayigcina imithetho yam, nayenza, nokuba kuthe kwabakho kuni abagxothelwe ekupheleni kwezulu; ndobabutha nalapho, ndibazise kuloo ndawo ndiyinyulele ukulibeka kuyo igama lam.
10 Aba ke ngabakhonzi bakho, nabantu bakho, owabakhulula ngamandla akho amakhulu, nangesandla sakho esithe nkqi.
11 Camagu, Nkosi yam, indlebe yakho mayikhe ibazelwe umthandazo womkhonzi wakho, nomthandazo wabakhonzi bakho, abathanda ukoyika igama lakho. Khawumphumelelise umkhonzi wakho namhla, umfumanise imfesane phambi kwale ndoda. Ke mna ndibe ndingumngcamli kukumkani.


text:
Chapter 9
1 Ndayibona iNkosi imi ngasesibingeleweni. Yathi, Zibethe iinqanam, inyikime imigubasi yomnyango, uziqobe ezo zinto, ziwe entlokweni yabo bonke bephela, ndibabulale abokugqibela babo ngekrele. Osabayo kubo akasayi kusinda, angasindi nokuzisindisa kubo.
2 Ukuba bathe bagqobhozela elabafileyo, sobathabatha nakhona isandla sam; nokuba bathe benyuka baya ezulwini, ndobahlisa nakhona.
3 Nokuba bathe bazimela encotsheni yeKarmele, ndofuna, ndibathabathe nalapho; nokuba bathe bazisithelisa phambi kwamehlo am emazantsi olwandle, ndoyiwisela umthetho nalapho inyoka, ibalume.
4 Nokuba bathe bathinjwa phambi kweentshaba zabo, ndoliwisela umthetho nalapho ikrele, libabulale, ndiwamise kubo amehlo am, ukuba kube kubi, kungalungi.
5 INkosi uYehova wemikhosi ngulophatha ilizwe, linyibilike, benze isijwili bonke abemiyo kulo; linyuke lonke liphela njengoMnayile, libuye liwuthe njengoMnayile waseYiputa;
6 ngulowakhela emazulwini amagumbi akhe aphezulu, nophahla lwawo alusekele phezu kwehlabathi; ngulobiza amanzi olwandle, awathululele phezu kwehlabathi: nguYehova igama lakhe.
7 Aninjengoonyana bamaKushi na kum, nina nyana bakaSirayeli? utsho uYehova. Andiwanyusanga na amaSirayeli ezweni laseYiputa, amaFilisti eKafetori, ama-Aram eKire?
8 Yabonani, amehlo eNkosi uYehova asebukumkanini obonayo, ndibutshabalalise, bungabikho phezu komhlaba; kodwa andiyi kuyitshabalalisa iphele indlu kaYakobi; utsho uYehova.
9 Ngokuba, yabonani, ndiwisa umthetho, ndiyihlungule indlu kaSirayeli ezintlangeni zonke, njengoko kuhlungulwa ingqolowa ngesihlungulo, kungawi nokhozo emhlabeni.
10 Baya kufa ngekrele bonke aboni babantu bam; abo bathi, Abuyi kusifumana, abuyi kusithintela ububi.
11 Ngaloo mini ndiya kuwuvusa umnquba kaDavide, lowo uwileyo, ndizivingce iintanda zawo, ndizivuse iindawo zawo ezigungxulweyo, ndiwakhe ube njengokwemihla yamandulo;
12 ukuze bawathimbe amasalela akwaEdom, neentlanga zonke, ezibizwa ngegama lam; utsho uYehova okwenzayo oku.
13 Yabonani, kuza imihla, utsho uYehova, aya kuthi afumanane umlimi nomvuni, umxovuli weediliya afumanane nomhlwayeli wembewu; iintaba zivuze incindi yeediliya, neenduli zonke zinyibilike.
14 Ndiya kukubuyisa ukuthinjwa kwabantu bam amaSirayeli, bayakhe imizi engamanxuwa, bayihlale, batyale izidiliya, basele iwayini yazo, benze imiyezo, badle iziqhamo zayo.
15 Ndobatyala emhlabeni wabo, bangabi sanyothulwa emhlabeni wabo endabanikayo; utsho uYehova uThixo wakho.


text:
Chapter 3
1 Kwafika ilizwi likaYehova kuYona okwesibini, lisithi,
2 Suk’ ume, uye eNineve, kuloo mzi mkhulu, umemeze ngawo umemezo endithetha lona kuwe.
3 Wesuka ke uYona, waya eNineve ngokwelizwi likaYehova. Ke kaloku iNineve ibingumzi omkhulu kuThixo, iluhambo lweentsuku ezintathu.
4 UYona waqala wangena kuloo mzi uhambo losuku olunye, wamemeza, wathi, Zisaya kuba ziintsuku ezimashumi mane, iNineve ibhukuqwe.
5 Amadoda aseNineve akholwa kuThixo, amema uzilo, ambatha ezirhwexayo, ethabathela kwabakhulu bawo, esa kwabancinane bawo.
6 Lafika ilizwi elo kukumkani waseNineve; wesuka etroneni yakhe, wayisusa wayibeka phantsi ingubo yakhe ende, wazigubungela ngezirhwexayo, wahlala phantsi eluthuthwini.
7 Wathi, makudandulukwe kutshiwo eNineve ngomthetho wokumkani nezikhulu zakhe, ukuthi: Umntu nempahla enkulu, iinkomo nempahla emfutshane, mazingevi nento; mazingadli, mazingaseli namanzi;
8 maze azigubungele ngezirhwexayo umntu nempahla enkulu, akhale kuThixo ngokunamandla, abuye elowo endleleni yakhe embi, elugonyamelweni olusezandleni zakhe.
9 Ngubani na owaziyo ukuba akangebuyi kanti azohlwaye uThixo, abuye ekuvutheni komsindo wakhe, ukuze singabhubhi?
10 UThixo wazibona izenzo zabo, ukuba babuyile ezindleleni zabo ezimbi; uThixo wazohlwaya ngenxa yobubi, abethe uya kubenza kubo; akabenza.


text:
Chapter 6
1 Bathi oonyana babaprofeti kuElisha, Khawubone le ndawo, sihleli kuyo phambi kwakho; sixinene kuyo.
2 Makhe siye eYordan, sizithabathele khona elowo umqadi ube mnye, sizenzele khona indawo yokuhlala. Wathi, Yiyani.
3 Wathi omnye, Makukholeke kuwe ukuhamba nabakhonzi bakho. Wathi, Ndiya kuhamba.
4 Wahamba nabo. Bathi bakufika eYordan, bagawula imithi.
5 Kwathi, omnye ewisa umqadi, intsimbi yeyela emanzini; wakhala, wathi, Yoo, nkosi yam! ibibolekiwe.
6 Wathi umfo wakwaThixo, Iwe phi na? Wambonisa loo ndawo. Wanqumla uluthi, waluphosa khona. Yadada intsimbi.
7 Wathi, Yithabathe. Wasolula isandla sakhe, wayithabatha.
8 Ke kaloku ukumkani wama-Aram wayesilwa namaSirayeli, wacebisana nabakhonzi bakhe, esithi, Kuya kuba sekuthini, nasekuthini, apho ndolalisa khona.
9 Wathumela umfo wakwaThixo kukumkani wakwaSirayeli, esithi, Zigcine, ungegqithi kulaa ndawo; ngokuba ama-Aram ehla khona.
10 Ukumkani wamaSirayeli wathumela kuloo ndawo, abemxelele yona umfo wakwaThixo, embonisa; wazikhusela khona, akwaba kanye nakabini.
11 Yabhabhama intliziyo yokumkani wakwa-Aram yiloo nto; wabiza abakhonzi bakhe, wathi kubo. Anindixeleli na ukuba ngubani na kuthi apha, ongakukumkani wakwaSirayeli?
12 Wathi omnye wakubakhonzi bakhe, Asisithi, nkosi yam kumkani; ke nguElisha, umprofeti okwaSirayeli, oxelela ukumkani wamaSirayeli amazwi owathetha usengontsini yakho yokulala.
13 Wathi, Yiyani, nikhangele apho akhona; ndithumele, ndimthabathe. Waxelelwa kwathiwa, Nanko eDotan.
14 Wathumela khona amahashe, neenqwelo zokulwa, nempi eninzi; baya ebusuku, bawungqinga umzi.
15 Wavuka kusasa umlungiseleli womfo wakwaThixo, wesuka waphuma, nantso impi iwujikelezile umzi, inamahashe neenqwelo zokulwa. Wathi umfana lowo kuye, Yoo, nkosi yam, siya kuthini na?
16 Wathi yena, Musa ukoyika; ngokuba baninzi abangakuthi, ngaphezu kwabangakubo.
17 Wathandaza uElisha, wathi, Yehova, khawuwavule amehlo akhe, abone. UYehova wawavula amehlo omfana lowo, wabona, nantso intaba izele ngamahashe neenqwelo zokulwa zomlilo, zimjikelezile uElisha.
18 Behla baya kuye, wathandaza uElisha kuYehova, wathi, Khawulubethe olu hlanga ngobumfama. Wababetha ke ngobumfama, ngokwelizwi likaElisha.
19 Wathi uElisha kubo, Asiyiyo indlela le, asinguwo umzi lo; ndilandeleni, ndinise kuloo ndoda niyifunayo; wabasa kwaSamari.
20 Kwathi, bakufika kwaSamari, wathi uElisha, Yehova, wavule amehlo aba bantu, babone. Wawavula uYehova amehlo abo, babona. Nanku, bephakathi komzi wakwaSamari.
21 Wathi ukumkani wakwaSirayeli kuElisha, akubabona, Ndibaxabele na, ndibaxabele na, bawo?
22 Wathi yena, Uze ungabaxabeli. Obathimbileyo ngekrele lakho nesaphetha sakho ubungabaxabelayo na? Beka isonka namanzi phambi kwabo, badle, basele, bahambe, baye enkosini yabo.
23 Wabenzela isidlo esikhulu; badla basela; wabandulula, bahamba baya enkosini yabo. Akaba saphinda amatutu ama-Aram ukulingena ilizwe lamaSirayeli.
24 Kwathi emva koko, wayihlanganisa uBhen-hadade, ukumkani wakwa-Aram, yonke impi yakhe, wenyuka wawungqinga umzi wakwaSamari.
25 Kwabakho ke indlala enkulu kwaSamari. Yabona, bawungqinga ke, yada intloko ye-esile yathengiswa ngamashumi osibhozo eeshekele zesilivere, nesahlulo sesine sekabhe yendlelo yamavukuthu saba sisihlanu sesilivere.
26 Kwathi, edlula ukumkani wakwaSirayeli phezu kodonga, intokazi yamemeza kuye, isithi, Sindisa, nkosi yam, kumkani.
27 Wathi yena, Engakusindisi nje uYehova, ndokusindisa ngantoni na mna? ngesanda, ngesixovulelo sediliya, kusini na?
28 Wathi ukumkani kuyo, Uhlelwe yintoni na? Wathi, Lo mfazi uthe kum, Ndinike unyana wakho, sidle yena namhla, sidle unyana wam ngomso.
29 Sampheka ke unyana wam, samdla; ndathi kuye ngomhla olandelayo, Ethe unyana wakho, simdle; wamzimeza unyana wakhe.
30 Kwathi, akuweva ukumkani amazwi entokazi leyo, wazikrazula iingubo zakhe; wayedlula phezu kodonga. Bakhangela abantu, nanko eneengubo ezirhwexayo ngaphantsi kwezinye enyameni yakhe.
31 Wathi, Makenjenje kum uThixo, aqokele ukwenjenje, ukuba intloko kaElisha, unyana kaShafati, iya kuma phezu kwakhe namhla.
32 UElisha ke ubehleli endlwini yakhe, namadoda amakhulu ebehleli naye. Ukumkani wathuma indoda ebusweni bakhe. Engekafiki umthunywa lowo kuye, wathi yena kumadoda amakhulu, Niyabona na, ukubo lo nyana wombulali uthumele ukuba ndisuswe intloko? Niyabona, akufika umthunywa lowo, luvaleni ucango, nimtyhale ngocango; naso isingqi seenyawo zenkosi yakhe sisemva kwakhe.
33 Esathetha nawo, nanko umthunywa lo esihla esiza kuye. Wathi ukumkani, Yabona, obu bubi buphuma kuYehova; ndisamlindele ngani na uYehova?


text:
Chapter 5
1 Ndabona, esandleni sokunene salowo uhleli etroneni, incwadi ibhalwe ngaphakathi nangaphandle, itywinwe ngamatywina asixhenxe.
2 Ndabona isithunywa sezulu esomeleleyo, sivakalisa ngezwi elikhulu, sisithi, Ngubani na ofanele ukuyivula incwadi, nokuwanqika amatywina ayo?
3 Akabakho namnye ezulwini, naphezu komhlaba, nangaphantsi komhlaba, unako ukuyivula incwadi, nokuyikhangela oku.
4 Ndandilila kakhulu mna, ngokuba kungafunyanwanga namnye ufanele ukuyivula nokuyilesa incwadi, nokuyikhangela oku.
5 Yathi enye indoda enkulu kum, Musa ukulila; yabona, iNgonyama yesizwe sakwaYuda, iNgcambu kaDavide, ikweyisile ukuyivula incwadi, nokuwanqika amatywina ayo asixhenxe.
6 Ndabona, nantso, esazulwini setrone nesezinto eziphilileyo zone, nasesazulwini samadoda amakhulu, iMvana engathi ixheliwe, imi ineempondo ezisixhenxe, namehlo asixhenxe angooMoya bosixhenxe bakaThixo, abathunyelwe emhlabeni wonke.
7 Yeza, yayithabatha incwadi esandleni sokunene salowo uhleli etroneni.
8 Yathi yakuyithabatha incwadi, izinto eziphilileyo zone, namadoda amakhulu angamashumi mabini anamane, awa phambi kweMvana, iyileyo inohadi, nengqayi yegolide izele ziziqhumiso, eziyiyo imithandazo yabangcwele.
9 Avuma ingoma entsha, esithi: Ufanele ukuyithabatha incwadi, nokuwavula amatywina ayo; Ngokuba wena waxhelwa, wasithenga ukuba sibe ngabakaThixo ngalo igazi lakho, Siphuma kuzo zonke izizwe, neelwimi, nabantu, neentlanga;
10 Wasenza ookumkani nababingeleli kuye uThixo wethu; Sasiya kuba ngookumkani phezu komhlaba.
11 Ndabona, ndeva izwi lezithunywa zezulu ezininzi, zenze isangqa etroneni, nezinto eziphilileyo, nawo amadoda amakhulu: laye inani lawo lizizigidi zezigidi;
12 besithi ngezwi elikhulu: Kuyifanele iMvana eyaxhelwayo ukwamkela amandla, Nobutyebi, nobulumko, nokomelela, nembeko, nozuko, nokubongwa.
13 Kananjalo zonke izidalwa ezisezulwini, naphezu komhlaba, naphantsi komhlaba, naphezu kolwandle, neento zonke ezikwezo zinto, ndaziva zisithi: Kulowo uhleli etroneni, nakuyo iMvana, Makubekho ukubongwa, nembeko, nozuko, namandla, Kuse emaphakadeni asemaphakadeni.
14 Izinto eziphilileyo zone zathi, Amen. Aza amadoda amakhulu aqubuda.


text:
Chapter 13
1 Unyana osisilumko uva uqeqesho lukayise; Ke yena umgxeki akeva kukhalinyelwa.
2 Ngesiqhamo somlomo wayo indoda idla okulungileyo. Ke wona umnqweno wamanginingini kukugonyamela.
3 Obambe umlomo wakhe ugcine umphefumlo wakhe; Owuthe qheke umlomo wakhe, yintshabalalo kuye leyo.
4 Umphefumlo wevila uyanqwena, ungazuzi; Umphefumlo wabakhutheleyo uyatyetyiswa.
5 Ilungisa liyithiyile into ebubuxoki; Yena ongendawo uyanukisa, enze okuziintloni.
6 Ubulungisa bulondoloza ihambo egqibeleleyo; Okungendawo kuyamphenula umoni.
7 Kukho ozenza isityebi, engenayo nento; Kukho ozenza isisweli, enobuncwane obuninzi.
8 Ucamagusho lomphefumlo wendoda bubutyebi bayo; Isisweli asiva kusongelwa.
9 Isikhanyiso samalungisa siyavuya; Ke sona isibane sabangendawo siyacima.
10 Ngokukhukhumala kuvuka ukulwa kuphela; Ubulumko bunabavuma ukucetyiswa.
11 Ubuncwane basebubhedengwini buya kuncipha; Ke yena obutha ngezipha, uyandisa.
12 Ukulindela okubanjezelweyo kubulala intliziyo; Ungumthi wobomi umnqweno ofezekileyo.
13 Odela ilizwi ubanjwa lilo; Owojika umthetho uyavuzwa.
14 Umyalelo wesilumko lithende lobomi, Ukuze kumkiwe ezirhintyelweni zokufa.
15 Ingqiqo entle ibanga ubukholwane; Indlela yamanginingini inzima.
16 Bonke abanobuqili benza ngokwazi; Isinyabi siya kwaneka ukumatha.
17 Umthunywa ongendawo weyela ebubini; Isigidimi esinyanisileyo siyaphilisa.
18 Unobuhlwempu nocukucezo ophulukene noqeqesho; Osigcinileyo isohlwayo uyazukiswa.
19 Umnqweno ofeziweyo unencasa emphefumlweni; Kulisikizi kwisinyabi ukumka ebubini.
20 Ohamba nezilumko uba sisilumko naye; Ke olikholwane lesidenge uya konakaliswa.
21 Aboni basukelwa bububi; Ke wona amalungisa ayavuzwa kokulungileyo.
22 Olungileyo ushiya ilifa kubazukulwana bakhe; Ubutyebi bomoni buqwetyelwe ilungisa.
23 Umkhubelo wamahlwempu unokudla okuninzi; Kukho ophetshethwa kukungabi nabulungisa.
24 Oyiyekileyo intonga yakhe umthiyile unyana wakhe; Ke omthandayo umqeqesha esemncina ne.
25 Ilungisa lidla ukuba kuhluthe umphefumlo walo; Ke sona isisu sabangendawo siyalamba.


text:
Chapter 5
1 AmaFilisti ayithabatha ityeya kaThixo, esuka nayo e-Ebhenezere, aya nayo eAshdode.
2 Ayithabatha amaFilisti ityeya kaThixo, aya nayo endlwini kaDagon, ayimisa ecaleni koDagon.
3 Bavuka kusasa ngengomso abaseAshdode, nanko uDagon ewile ngobuso emhlabeni phambi kwetyeya kaYehova. Bamthabatha uDagon, babuya bammisa endaweni yakhe.
4 Bavuka kusasa ngengomso, nanko uDagon ewile ngobuso emhlabeni phambi kwetyeya kaYehova, intloko kaDagon nezandla zakhe zozibini zinqumkile, zisembundwini womnyango, kusele isikhondo sodwa.
5 Ngenxa yoko ababingeleli bakaDagon, nabo bonke abangenayo endlwini kaDagon, abanyatheli embundwini womnyango wendlu kaDagon eAshdode unanamhla.
6 Saba nzima isandla sikaYehova phezu kwabaseAshdode, sabaphanzisa, sababetha ngamathumba, iAshdode ke nemida yayo.
7 Akubona amadoda aseAshdode ukuba kunjalo, athi, Ityeya yoThixo kaSirayeli mayingahlali kuthi; ngokuba isandla sakhe sinzima phezu kwethu, naphezu koDagon uthixo wethu.
8 Athumela ahlanganisela kuwo zonke izikhulu zamaFilisti, athi, Siyithini na ityeya yoThixo kaSirayeli? Zathi, Mayijike iye eGati. Ayijika ke ityeya yoThixo kaSirayeli.
9 Kwathi emveni kokujikwa kwayo, isandla sikaYehova saba phezu kwaloo mzi, sasisaqunge esikhulu kunene; wababulala abantu baloo mzi, kwathabathela kwabancinane kwesa kwabakhulu, bathi gqobhogqobho amathumba.
10 Bayithumela ityeya kaThixo e-Ekron. Kwathi, xa ifikayo ityeya kaThixo e-Ekron, bakhala abase-Ekron, besithi, Bayijikele kuthi ityeya yoThixo kaSirayeli, ukuba isibulale thina nabantu bakowethu.
11 Bathumela, bazihlanganisa zonke izikhulu zamaFilisti, bathi, Yimkiseni ityeya yoThixo kaSirayeli, ibuyele endaweni yayo, ingasibulali thina, nabantu bakowethu; ngokuba ukuqungaqunga kokufa bekukho kuwo wonke umzi, besinzima kunene isandla sikaThixo khona.
12 Abantu abangafanga babethwa ngamathumba; kwenyuka kwaya ezulwini ukuzibika komzi.


text:
1
Ke iYeriko ibihleli ivaliwe ngenxa yoonyana bakaSirayeli; akwabakho uphumayo, akwabakho ungenayo.
2
Wathi uYehova kuYoshuwa, Khangela, ndiyinikele esandleni sakho iYeriko, nokumkani wayo, namagorha anobukroti,
3
Nowujikeleza umzi nonke, nina madoda okulwa, niwuzunguleze umzi isihlandlo sibe sinye; wenjenjalo imihla emithandathu.
4
Ke isixhenxe sababingeleli sophatha izigodlo ezisixhenxe zokuhlaba umkhosi phambi kwetyeya. Nowujikeleza umzi ngomhla wesixhenxe izihlandlo zibe sixhenxe, ababingeleli baquphe ukuvuthela ngezigodlo.
5
Kothi ke, ekoluleni ukuvuthela ngesigodlo sokuhlaba umkhosi, ekusiveni kwenu isandi sesigodlo, badume ngokuduma okukhulu bonke abantu, luwe udonga lomzi luthi bhuma, benyuke ke abantu, elowo athi ngqo malunga naye.
6
UYoshuwa, unyana kaNun, wababiza ababingeleli, wathi kubo, Thwalani ityeya yomnqophiso, ababingeleli abasixhenxe baphathe izigodlo ezisixhenxe zokuhlaba umkhosi phambi kwetyeya kaYehova.
7
Bathi ebantwini, Dlulani niwujikeleze umzi, abaxhobileyo bagqithele phambi kwetyeya kaYehova.
8
Kwathi, xenikweni uYoshuwa abetshilo ebantwini, ababingeleli abasixhenxe, abaphethe izigodlo ezisixhenxe zokuhlaba umkhosi phambi koYehova, bagqitha, baqupha ukuvuthela ngezigodlo, ityeya yomnqophiso kaYehova ibalandela.
9
Abaxhobileyo bahamba phambi kwababingeleli abaquphayo ukuvuthela ngezigodlo; abasemva belandela ityeya, kuhanjwa kuqutshwa ukuvuthela ngezigodlo.
10
UYoshuwa wabawisela umthetho abantu, wathi, Ize ningadumi, ningalivakalisi ilizwi lenu, kungaphumi nto emlonyeni wenu, kude kube yimini endothi kuni, Dumani; nidume ke.
11
Ityeya ke kaYehova yawujikeleza umzi, yawuzunguleza isihlandlo sasinye; bangena eminqubeni, balala eminqubeni.
12
UYoshuwa wavuka kwakusasa ngengomso; bayithwala ababingeleli ityeya kaYehova.
13
Ababingeleli abasixhenxe, abaphethe izigodlo ezisixhenxe zokuhlaba umkhosi phambi kwetyeya kaYehova, bamana behamba, bevuthela ngezigodlo, bequpha; nabaxhobileyo behamba phambi kwabo; nabasemva belandela ityeya kaYehova, kuhanjwa kuvuthelwa ngezigodlo kuqutshwa.
14
Bawujikeleza muzi ngomhla wesibini isihlandlo sasinye, babuyela eminqubeni. Benjenjalo ke imihla yamithandathu.
15
Kwathi ngomhla wesixhenxe, bavuka kusasa ngesifingo, bawujikeleza umzi kwangolo hlobo izihlandlo zasixhenxe; kungaloo mini yodwa abawujikelezayo umzi izihlandlo zasixhenxi.
16
Kwathi ngesihlandlo sesixhenxe, ababingeleli ukuvuthela ngezigodlo baqupha. Wathi ke uYoshuwa ebantwini, Dumani, kuba uYehova uninikile lo mzi.
17
Lo mzi woba yinto esingelwe phantsi kuYehova, wona nento yonke ekuwo; kuphela nguRahabhi ihenyukazi yedwa owodla ubomi, yena nento yonke ekuye endlwini yakhe; ngokuba wabazimeza abathunywa esabathumayo.
18
Kodwa ke zigcineni entweni esingelwe phantsi, hleze nani nizisingele phantsi ngokuthabatha entweni entweni esingelwe phantsi, niwenze umzi wakwaSirayeli ube yinto esingelwe phantsi, niwuhlisele ishwangusha.
19
Ke yona yonke isilivere, negolide, nempahla yobhedu, neyesinyithi, iyingcwele kuYehova; yongena ebuncwaneni bukaYehova.
20
Baduma ke abantu ukuvuthela ngezigodlo bequpha; kwathi, bakusiva abantu isandi sesigodlo, baduma abantu ngoduduma okukhulu, lwawa udonga lwathi bhuma. Benyuka abantu kuwo umzi, elowo wathi ngqo, bawuthimba umzi.
21
Bazisingela phantsi ngehlangothi lwekrele zonke izinto ezikuloo mzi, bethabathela kwindoda besa kumfazi, bethabathela kwindoda besa kwixhego, besa nakwinkomo, nakwimpahla emfutshane, nakwiesile.
22
UYoshuwa wayeselethe kumadoda amabini abelihlolile ilizwe, Yiyani kwindlu yenkazana leya ilihenyukazi, niyikhuphe khona loo nkazana nento yonke enayo, njengoko nayifungelayo.
23
Abengenile ke amadodana aziintlola, amkhupha uRahabhi, noyise, nonina, nabanakwabo, nabo bonke abenabo; nemizalwane yakhe yonke bayikhupha, bayibeka ngaphandle kweminquba yakwaSirayeli.
24
Bawutshisa umzi ngomlilo, neento zonke eziluwo; kodwa isilivere, negolide, nempahla yobhedu, neyesinyithi, bayibeka ebuncwaneni bendlu kaYehova.
25
Ke uRahabhi, ihenyukazi, nendlu kayise, nabo bonke abenabo, uYoshuwa wamsindisa; wahlala phakathi kwamaSirayeli unanamhla; ngokuba wabazimezayo abathunywa, abebathumile uYoshuwa ukuba bayihlole iYeriko.
26
Wafunga uYoshuwa ngelo xesha, esithi, Uqalekisiwe phambi koYehova umntu oya kusuka awakhe lo mzi, iYeriko le; wowuseka ngowamazibulo akhe, azimise iingcango zawo ngowamathumbu akhe.
27
UYehova waba noYoshuwa; udumo lwakhe lwaba sezweni lonke.


text:
JANUWARI 14, 2016
ERASHIYA
Amagosa Erhafu ERashiya Athatha IiBhayibhile Neencwadi ZeBhayibhile Ebezithunyelwa Kwelo
Kule minyaka idlulileyo, abasemagunyeni eRashiya bathathe elinye inyathelo ukuze benze kube nzima ukunqula ngokukhululekileyo, ngokuthi bangavumeli iiBhayibhile zamaNgqina ukuba zingene kwelo. AmaNgqina othuswe kukuva ukuba iOfisi yeRhafu yaseVyborg ithi iiBhayibhile zawo zinobungozi. Le nto ichane kakhulu kungekuphela nje amaNgqina kodwa nabantu baseRashiya, abajonga iBhayibhile njengencwadi engcwele nebalulekileyo kwinkolo yabo.
Izityholo Ezothusayo NgeBhayibhile
NgoJulayi 13, 2015, amagosa erhafu eRashiya akuyekisa ukungeniswa kweNguqulelo Yehlabathi Elitsha YeZibhalo Ezingcwele eziyi-2 013 zesiRashiya kumda wedolophu iVyborg. * La magosa athatha ezintathu kwezi Bhayibhile, azithumela kwingcali ukuze zihlolwe ukuba zithetha ngendlela eyingozi na aze azigcina ezinye. NgoAgasti la magosa abeka isebe lamaNgqina kaYehova laseFinland ityala lokwaphula umthetho karhulumente (njengelithumela iincwadi eRashiya).
Ngaphambili, ngoMeyi 5, 2015, amagosa erhafu athatha iincwadi ezazithunyelwa kwelo, kuzo kwakukho iiBhayibhile zesiOssetia ezipapashwe ngamaNgqina KaYehova. Le nto yawachana kakhulu amaKristu aseRashiya athetha isiOssetia, kuba iNguqulelo Yehlabathi Elitsha kuphela kweBhayibhile epheleleyo ngesiOssetia.
Nangona abasemagunyeni eRashiya ngaphambili bawusebenzisa kakubi kumaNgqina KaYehova umthetho ophathelele ukwenza imisebenzi eyingozi, bekuqala ngqa ukuba abasemagunyeni bathi inguqulelo yeBhayibhile inobungozi. * Ukuba iinkundla zizifumana zinobungozi nyhani ezi Bhayibhile, ziza kuyeka ukusasazwa eRashiya.
Ukuyekiswa Okungekho Mthethweni Kokungeniswa Kwezinye Iincwadi
Ukongezelela ekuyekiseni iiBhayibhile ukuba zingene eRashiya, amagosa erhafu ayekise nezinye iincwadi ukususela ngoMatshi 2015. * Abasemagunyeni benza ngendlela efanayo sihlandlo ngasinye kusibakho izinto ezingenayo. Baqale ngokwenza into engekho mthethweni ngokuthi bakhangele iincwadi ukuze ziyokuhlolwa yingcali, emva koko iofisi yomtshutshisi yafuna ukuba zijongwe njengeziyingozi. La madabi enkundla akaphepheki, ngenxa yokuba sihlandlo ngasinye kuzokuthunyelwa izinto kwelo kufuneka ibe yinkundla ekuvumayo oko.
Ngelizama ukuba azifumane izinto ezithunyelwe kuwo, amaNgqina KaYehova abonisa amagosa erhafu oko kuhle kugqitywe zinkundla, iziphumo zohlolisiso lwengcali namanye amaxwebhu ukuze la magosa azi ukuba urhulumente uzifumanise zingenabungozi iincwadi zawo. Sekunjalo, la magosa abubethe ngoyaba obu bungqina aze azithatha ezi zinto.
Ukungavunyelwa kweencwadi zamaNgqina eziprintiweyo ukuba zingene ngaphakathi eRashiya kubangele ukuba kube nzima ukufunda neze-elektroniki. NgoJulayi 21, 2015, iRashiya ibe lilizwe lokuqala ehlabathini lonke ukuyekisa ijw.org—iwebhsayithi yamaNgqina KaYehova. Iinkampani zeintanethi kulo lonke elaseRashiya ziyivalile le webhsayithi kwaye nabani na ongena kuyo uyabanjwa.
Ukuvalwa kwale webhsayithi kubangele kwanzima kumaNgqina ukuba afumane iincwadi ze-elektroniki, yaye oku kubachane ngakumbi amaNgqina angavayo nangaboniyo. Ngenxa yokuba iBhayibhile iyeyona nto ibalulekileyo kumaNgqina, ukuyekiswa ukungenisa iincwadi zawo kuphazamisa ukukhonza kwawo.
AmaNgqina KaYehova Acela Ukuba Injongo Yawo Iphumelele
Iinkundla zaseRashiya ziye zazikhaba iinzame ebezikho zokuyekisa nezinye iincwadi ezijongwa njengezingcwele. Ngo-2011, inkundla yaseRashiya eTomsk ayivumanga ukuyekisa inguqulelo yesiHindu Bhagavad Gita. Ngo-2013, isicelo esenziwe enkundleni sibangele ukuba satshintsha isigqibo sokuba iKoran iyingozi.
AmaNgqina KaYehova anethemba lokuba iinkundla zaseRashiya ziza kuzikhaba izimangalo ezingekho ngqiqweni ezenziwe ngamagosa erhafu zokuba iBhayibhile yawo iyingozi, zize ziyalele ukuba iiBhayibhile zawo nezinye iincwadi zawo zivunyelwe ukuba zisasazwe.
Amaxesha Ekungavunywanga Ngawo Ukuba Kungene Iincwadi eRashiya
NgoMatshi 1, 2015
Amagosa erhafu akavumanga ukuba zingene iincwadi yaye ngokungekho mthethweni athatha ezinye zazo.
NgoMeyi 4, 2015
Abasemagunyeni abavumanga ukuba zingene iincwadi eRashiya. Emva koko bawuhlola lo mthwalo baza bathatha izinto eziliqela, kuquka iiBhayibhile zesiOssetia ukuze zihlolwe ukuba azinabungozi na.
NgoMeyi 28, 2015
Iinkundla zanika iziko leengcali laseSt. Petersburg iincwadi ezazifike ngoMatshi 1, 2015, ukuze lenze uphando.
NgoJuni 2015
Amagosa erhafu kumda waseVyborg akavumi ukuba imithwalo emibini eneencwadi ukuba ingene.
NgoJulayi 13, 2015
Amagosa erhafu akavumi ukuba iiBhayibhile zesiRashiya ukuba zingene.
NgoAgasti 13, 2015
Amagosa erhafu eVyborg agwebe ngelithi aza kuzixutha iiBhayibhile eziyi-2 013 ezafika ngoJulayi 13, esithi zinobungozi. Amagosa abeke isebe lamaNgqina kaYehova laseFinland ityala lokwaphula umthetho karhulumente.
NgoSeptemba 1, 2015
Xa bekuxoxwa ityala ngezinto ebezifike ngoMeyi 4, iiBhayibhile zesiOssetia nezinye iincwadi, ijaji ayiwavumelanga amaNgqina ukuba azisasaze yaza yathintela amagqwetha awo ukuba enze amazwi okugqibela enkundleni.
Ngo-Oktobha 30, 2015
Inkundla Yedolophu YaseVyborg igwebe ngelithi amagosa erhafu enza into engekho mthethweni xa akhangela izinto ezafika ngoMeyi 4.
NgoNovemba 17, 2015
Inkundla ikumisile ukuxoxwa kwetyala ngezinto ezafika ngoJulayi 13 yaza yachithakala.
^ isiqe. 4 INguqulelo Yehlabathi Elitsha YeZibhalo Ezingcwele yinguqulelo yeBhayibhile epapashwe ngamaNgqina KaYehova, ayinika abantu simahla yaye ifumaneka ngeelwimi eziyi-120.
^ isiqe. 6 Ukususela ngoJanuwari 1, 2016, iinkundla zaseRashiya zigwebe ngelithi iincwadi zamaNgqina KaYehova eziyi-82 zinobungozi. AmaNgqina ayaziphikisa ezi zigqibo, kokubini kwiinkundla zasekuhlaleni nakwiiNkundla ZaseYurophu Ezilwela Amalungelo Abantu.
^ isiqe. 8 Ukususela ngoDisemba 2015, amagosa erhafu aseVyborg akavumanga ukuba imithwalo esixhenxe ebisiya kumaNgqina KaYehova aseRashiya ukuba ingene kwelo.
Umthetho waseRashiya uthi, ukuxuthwa nokugocagocwa kwezinto ezifikayo kufuna imvume yenkundla yaye kufuneka kubekho abameli bamacala omabini ukuze kuphendulwe imibuzo ngazo. Kuzo zonke ezi zihlandlo, amagosa erhafu awophule lo mthetho.


text:
ISIFUNDO 78
UYesu Ushumayela NgoBukumkani
Emva kokuba uYesu ebhaptiziwe, waqalisa ukushumayela esithi: ‘Ubukumkani bukaThixo busondele.’ Abafundi bamlandela njengoko wayejikeleza kulo lonke elaseGalili nakwaYuda. Xa wayebuyela kwidolophu yakowabo iNazarete, wangena kwindlu yesikhungu, wavula umsongo kaIsaya. Wawufunda ngokuvakalayo esithi: ‘UYehova undinike umoya oyingcwele ukuze ndishumayele iindaba ezilungileyo.’ Yayithetha ukuthini loo nto? Yayithetha ukuba eyona njongo yokuba uYesu afumane umoya oyingcwele, yayikukushumayela iindaba ezilungileyo, nangona abantu babefuna ukuba enze imimangaliso. Emva koko wathi kwabo babemamele: ‘Namhlanje, esi siprofeto sizalisekile.’
Emva koko, uYesu waya kuLwandle LwaseGalili, apho wadibana nabafundi bakhe abane ababengabalobi. Wabamema esithi: ‘Ndilandeleni, ndiza kunenza abalobi babantu.’ YayinguPetros, uAndreya, uYakobi noYohane. Ngoko nangoko, bawushiya umsebenzi wokuloba baza bamlandela. Balijikeleza lonke elaseGalili beshumayela ngoBukumkani bukaYehova. Bashumayela kwizindlu zesikhungu, kwiindawo zokuthenga nasezitratweni. Babelandelwa ngabantu abaninzi, naphi na apho baya khona. Kwakuthethwa ngoYesu kuyo yonke indawo ukuya kutsho eSiriya.
Ekuhambeni kwexesha, uYesu wanika abalandeli bakhe amandla okuphilisa nawokukhupha iidemon. Abanye bahamba naye njengoko wayeshumayela kwiidolophu nasezilalini. Amabhinqa anokholo afana noMariya Magadala, uYowana, uSusana nabanye babehleli noYesu kunye nabalandeli bakhe.
Emva kokuba eqeqeshe abafundi bakhe, uYesu wabathuma ukuba baye kushumayela. Njengoko babeshumayela kulo lonke elaseGalili, abaninzi baba ngabafundi baza babhaptizwa. Kangangendlela ababebaninzi ngayo, uYesu wabafanisa nentsimi elungele ukuvunwa. Wathi: ‘Thandazani kuYehova ukuze athumele abasebenzi abangakumbi baze kuvuna.’ Emva koko, wakhetha abafundi abayi-70 waza wabathuma ngababini ukuba baye kushumayela kulo lonke elakwaYuda. Bafundisa zonke iintlobo zabantu ngoBukumkani. Xa bebuya, babengxamele ukuxelela uYesu ngezinto ezenzekileyo. Kwakungekho nto wayenokuyenza uMtyholi ukuze ayekise umsebenzi wokushumayela.
UYesu waqinisekisa ukuba abafundi bakhe baza kuqhubeka nalo msebenzi ubalulekileyo nasemva kokuba ebuyele ezulwini. Wathi kubo: ‘Shumayelani iindaba ezilungileyo kuwo wonke umhlaba. Fundisani abantu ngeLizwi likaThixo.’
“Ndimele ndizivakalise iindaba ezilungileyo zobukumkani bukaThixo nakwezinye izixeko, ngenxa yokuba ndithunywe oko.”—Luka 4:43


text:
I-MH Zippers ixhuma wena kunye nathi. Sisebenzelana nazo zonke iintlobo ze-zippers njenge-nylon zipper, zipper zipper, zipper metal kunye namawaka ahlukeneyo. Ingeniso yonyaka ingaphezulu kwezigidi ze-10 yezigidi. Umagazini we-Zipper ufumanekayo kubhaliso lwabathengi.Ungaphinde ujonge iwebhusayithi yethu ye-Zipper ethi www.mh-zipper.com.
I-Commonsense yeZipper
A: Iindlela eziqhelekileyo ezisetyenziselwa ukuqonda umgangatho we-Zipper
Ibhendi: Idayi yebhanki kufuneka ibe ngaphandle kwebala kunye nobuqhekeza, Ukuthinteka ngesandla, ivakalelwa i-Soft. Ibhande libukeka litshangatshulwa kwicala ngokubhekiselele.
Amazinyo: Ubume bamazinyo kufuneka bube buhle. Xa zisetyenzisiweyo, iintlawulo zityhila ngaphandle kwentsimbi.
Ubungqingili: Ubumba kufuneka buhambe ngokukhululekile kwaye ngokukhululekile, lufakwe kodwa aluyi kuvela.
Hem: Ingqungquthela ifanelana nebhodi ayiyi kuphula kwaye ivela. Icandelo elihlukanisayo leyunithi yokuhlukanisa kunye nokugcinwa kweyunithi yokwahlula: i-Square Bolt ingamkelwa ngokukhululeka.
I-Stop Stop: I-stop-top kufuneka ihlangane kunye nezinyo zokuqala kwi-zippers zensimbi kunye ne-wilon. Kodwa umgama awukwazi ukuba ngaphezu kwe-1 kwaye kufuneka uqiniseke kwaye ukhangele kakuhle.
Isimiso sokuphela: Umgca wezantsi kufuneka uhlangane namazinyo okanye ulungelelwe phezu komhlaba kwaye kufuneka uqine kwaye ukhangele kakuhle.
B: Iingcebiso zokukhetha i-Zipper
Iimpawu ezihlukeneyo zihambisana nezimo ezahlukileyo, ngoko ke xa kuthengwa i-zippers le micimbi elandelayo kufuneka ibhekiswe kumenzi:
1. Uza kusetyenziswa phi i-zipper (njengokuthi uhlambe isiqu sakhe, izicathulo, i-jackit, i-raincoat, itente, i-jeans efuna ukuhlamba kanzima kunye nemveliso yesikhumba nge-acidity ephezulu) okanye ezinye iimfuno ezizodwa ezizodwa.
2. iimfuno zomxholo okanye i-zipper: ayifuni iqulethe i-AZO okanye i-nickel kwaye idlulise umtshina wenaliti.
C: Ukunyamezela okuvumelekileyo kobude obude
Ngenxa ye-inertie ebangelwa yijubane lomsebenzi womatshini ngelixesha lokuvelisa i-zipper njengoko kuthanda ukuphelela kwamazinyo, kuya kubonakala ukunyamezela okuvumelekileyo.
Ukude i-zipper iyona mkhulu ivumelekile.


text:
Chapter 48
1 Kwathi emveni kwezi zinto, kwathiwa kuYosefu, Uyabona, uyihlo uyafa. Wathabatha oonyana bakhe bobabini, uManase noEfrayim, bahamba naye.
2 Waxelelwa uYakobi kwathiwa, Nanku unyana wakho uYosefu esiza kuwe. Wazomeleza uSirayeli, wavuka, wahlala esingqengqelweni.
3 UYakobi wathi uYosefu, uThixo uSomandla wabonakala kum ndiseLuzi, ezweni lakwaKanan, wandisikelela.
4 Wathi kum, Yabona, ndiya kukuqhamisa, ndikwandise, ndikwenze isikhungu sezizwe; eli lizwe ndilinike imbewu yakho emva kwakho, libe lelakho ngonaphakade.
5 Ngako oko oonyana bakho ababini, owabazalelwayo ezweni laseYiputa, ndingekafiki kuwe eYiputa, ngabam; uEfrayim noManase baya kuba ngabam; njengoRubhen noSimon.
6 Ke othe wabazala emva kwabo, baya kuba ngabakho; baya kubizwa ngokwegama labazalwana babo elifeni labo.
7 Ekumkeni kwam mna ePadan, ndafelwa nguRakeli ezweni lakwaKanan endleleni, ndakubona ukuba ndimganyana ukuze kufikwe e-Efrata; ndamngcwabela khona endleleni yase-Efrata eyiBhetelehem.
8 USirayeli wababona oonyana bakaYosefu, wathi, Ngoobani na aba?
9 Wathi uYosefu kuyise, Ngoonyana bam endibaphiwe nguThixo apha. Wathi yena, Khawubasondeze kum, ndibasikelele.
10 Ke amehlo kaSirayeli ayeselenorhatyazo kukwaluphala, engasaboni. Wabasondeza ke kuye, wabanga, wabawola.
11 USirayeli wathi uYosefu, Ukubona ubuso bakho bendingasakucingi; nanku uThixo endibonise nembewu yakho.
12 UYosefu wabakhupha phakathi kwamadolo akhe, waqubuda ngobuso bakhe emhlabeni.
13 UYosefu wabathabatha bobabini, uEfrayim ngesokunene kwesasekhohlo sikaSirayeli, noManase ngesokhohlo kwesokunene sikaSirayeli, wabasondeza kuye.
14 USirayeli wasolula esokunene sakhe, wasibeka entloko kuEfrayim engomncinane, nesokhohlo sakhe entloko kuManase, ezenjenjalo izandla zakhe ngengqiqo; ngokuba uManase ebengowamazibulo.
15 Wamsikelela uYosefu, wathi, Ngamana uThixo, abahamba phambi kwakhe oobawo uAbraham noIsake, owandondla kwasekuveleni kwam kwada kwanamhla, osisithunywa esindikhululeyo ebubini bonke,
16 angabasikelela abafana, lithi igama lam negama loobawo libizwe phezu kwabo, uAbraham noIsake, bande, babe baninzi ehlabathini.
17 Wabona uYosefu ukuba uyise usibeke isandla sakhe sokunene entloko kuEfrayim, kwakubi emehlweni akhe; wasibamba isandla sikayise wasishenxisa entlokweni kaEfrayim, esisa entlokweni kaManase.
18 Wathi uYosefu kuyise, Makungabi njalo, bawo, kuba ngulo owamazibulo; beka esokunene entlokweni yakhe.
19 Akavuma uyise, wathi, Ndiyazi, nyana wam, ndiyazi; naye uya kuba sisizwe, naye uya kuba mkhulu; kodwa umninawa wakhe uya kuba mkhulu kuye, nembewu yakhe ibe ziintlanga ezininzi.
20 Wabasikelela ngaloo mini, esithi, Ngawe uya kusikelela uSirayeli, esithi, Ngamana uThixo wakwenza njengoEfrayim nanjengoManase. Wambeka ke uEfrayim phambi koManase.
21 USirayeli wathi kuYosefu, Yabona, ndiza kufa; uThixo uya kuba nani, anibuyisele ezweni looyihlo.
22 Mna ndikunike isiqwenga somhlaba ngaphezu kwabazalwana bakho, eso ndasithimbayo esandleni sama-Amori, ngekrele lam nangesaphetha sam.


text:
Chapter 17
1 Wathetha uYehova kuMoses, esithi,
2 Thetha kuAron nakoonyana bakhe, nokoonyana bonke bakaSirayeli, uthi kubo, Lilo eli ilizwi uYehova awise umthetho ngalo, lokuthi:
3 Umntu ngomntu wendlu kaSirayeli osukuba exhela inkomo, nemvu, nebhokhwe, eminqubeni, nosukuba eyixhelela ngaphandle kweminquba,
4 angayizisi emnyango wentente yokuhlangana, ukuba isondezwe ibe ngumsondezo kuYehova phambi komnquba kaYehova: igazi lobalelwa kuloo mntu; aphalaze igazi; wonqanyulwa loo mntu, angabikho phakathi kwabantu bakowabo;
5 ukuze oonyana bakaSirayeli bayizise imibingelelo yabo abayibingelelayo ezindle, bayizise kuYehova emnyango wentente yokuhlangana kumbingeleli, bayibingelele ibe yimibingelelo yoxolo kuYehova.
6 Umbigeleli wolitshiza igazi layo esibingelelweni sikaYehova, emnyango wentente yokuhlangana, aqhumisele ngenqatha, libe livumba elithozamisayo kuYehova.
7 Mabangabi sayibingelela imibingelelo yabo kwizithixo ezimaxhonti, abahenyuza ngokuzilandela. Lowo woba ngummiselo ongunaphakade kubo ezizukulwaneni zabo.
8 Wothi kubo, Umntu ngomntu wendlu kaSirayeli, nowakubaphambukeli abaphambukele phakathi kwenu, osukuba enyusa idini elinyukayo, nokuba ngumbingelelo,
9 angalizisi emnyango wentente yokuhlangana, ukuba alinikele kuYehova: wonqanyulwa loo mntu, angabikho phakathi kwabantu bakowabo.
10 Umntu ngomntu wendlu kaSirayeli, nowakubaphambukeli abaphambukele phakathi kwenu, osukuba esidla yonke into eligazi: ndowuchasa umphefumlo odle igazi, ndiwunqamle, ungabikho phakathi kwabantu bakowawo.
11 Kuba umphefumlo wenyama usegazini wona. Mna ndaninika lona esibingelelweni, ukuba kucanyagushelwe imiphefumlo yenu; kuba igazi eli licamagusha ngomphefumlo.
12 Ngenxa yoko ndithe koonyana bakaSirayeli, Makungabikho namnye umphefumlo kuni odla igazi; nomphambukeli ophambukele phakathi kwenu makangalidli igazi.
13 Umntu ngomntu koonyana bakaSirayeli, nomphambukeli ophambukele phakathi kwenu, osukuba ezingela inyamakazi, nokuba yintaka edliwayo, woliphalaza igazi layo, aliselele ngomhlaba.
14 Kuba umphefumlo wenyama yonke, igazi layo eli ngumphefumlo wayo. Ndathi ke koonyana bakaSirayeli, Ize ningadli gazi lanyama nokuba yiyiphi; ngokuba umphefumlo wenyama yonke ligazilayo. Bonke abalidlayo bonqanyulwa.
15 Wonke ubani osukuba esidla into ezifeleyo, neqwengiweyo, engozalelwe ekhaya nomphambukeli, wozihlamba iingubo zakhe, ahlambe emanzini, abe yinqambi, ahlwise; wohlambuluka ke.
16 Ukuba akathanga azihlambe, akawuhlamba umzimba wakhe, wobuthwala ubugwenxa bakhe.


text:
UVUKANI! Agasti 2013 | Unokuphila Ixesha Elide Kangakanani?
Abantu abaninzi banethemba lokuba ubomi obungunaphakade buxhomekeke kwisayensi nobugcisa bezamayeza. Ngaba oososayensi banokuyifumana indlela esa kubomi obungunaphakade?
Okwenzeka Ehlabathini
Imixholo ekhoyo: Ukuvela kwakhona kwesifo seengcongconi eGrisi, abadlezana abangatshatanga eTshayina, ukuzibulala kwamajoni eUnited States, nokunye okungakumbi.
UKUNCEDA INTSAPHO
Xa Umntwana Wakho Ofikisayo Ezenzakalisa Emzimbeni Ngabom
Abanye abantwana abafikisayo bazenzakalisa emzimbeni ngabom. Bayenziswa yintoni le nto? Unokumnceda njani umntwana wakho?
INQAKU ELINGUMXHOLO
Unokuphila Ixesha Elide Kangakanani?
Ukwazi isizathu sokuba sisaluphala size sife yeyona nto ibangela ukuba siqonde ukuba sinokuphila ixesha elide kangakanani.
UDLIWANO-NDLEBE
Ugqirha Wamathambo Uchaza Ngokholo Lwakhe
UGqr. Irène Hof Laurenceau uchaza isizathu sokuba abe liNgqina likaYehova.
Ngaba Ufanele Ukholelwe KuThixo Oziqu Zithathu?
Ngaba icawa yakho ifundisa ukuba uThixo Uneziqu Ezithathu? Ngaba ulandela iSivumo Sokholo saseNicaea?
IMBONO YEBHAYIBHILE
Utywala
Funda ngendlela iBhayibhile enokukunceda ngayo ukuze ubujonge ngendlela efanelekiyo utywala.
NGABA YADALWA?
Ialbatross
—Intaka Ezulazulayo Neyonga Amandla Xa Indanda
Funda ngendlela ezi ntaka ezihlala ngayo emoyeni kangangeeyure ezininzi zingakhange ziphaphazelise amaphiko!
Izinto Ezingakumbi Ezifumaneka Kwi-intanethi
Kutheni Ndizisika?
Ukuzenzakalisa yingxaki yolutsha oluninzi. Ukuba nawe uyazenzakalisa, yintoni enokukunceda ukuba uyeke?
Abantu AbaseBhayibhileni NjengoYosefu
Zikhuphelele, uprinte le nto yenziwa xa kufundwa uze ubhale zonke izinto afana ngazo uYosefu nabanye abantu abahlanu ekuthethwa ngabo eBhayibhileni.


text:
1
Wathetha uYehova kuMoses, esithi,
2
Thabatha ooAron noonyana bakhe kunye naye, nezambatho ezo, neoli yokuthambisa, nenkunzi entsha yenkomo yedini lesono, neenkunzi zezimvu zibe mbini, nengobozi yezonka ezingenagwele;
3
ulibizele ndawonye lonke ibandla emnyango wentente yokuhlangana.
4
Wenza uMoses ngoko uYehova wamwisela umthetho ngako; walibizela ndawonye ibandla emnyango wentente yokuhlangana.
5
Wathi uMoses kwibandla, Yiyo le into awise umthetho ngayo uYehova ukuba yenziwe.
6
UMoses wabasondeza ke ooAron noonyana bakhe, wabahlamba ngamanzi.
7
Wamnxiba ingubo yangaphantsi, wambhinqisa umbhinqo, wamambathisa ngengubo yokwaleka, wamnxiba iefodi, wambhinqisa umbhinqo we-efodi, wayibhinqa ngawo;
8
wamnxiba ubengo; elubengweni wafaka iiUrim neeTumim;
9
wamfaka unkontsho entloko; elunkontshweni ngaphambili wabeka imbasa yegolide, isithsaba esingcwele, njengoko uYehova wamwiselayo umthetho uMoses.
10
Wayithabatha uMoses ioli yokuthambisa, wawuthambisa umnquba neento zonke ezikuwo, wazingcwalisa;
11
wafefa ngenxalenye yayo esibingelelweni izihlandlo zosixhenxe, wasithambisa isibingelelo nempahla yaso yonke, nohehema lwesitya sokuhlambela, noseko lwalo, ukuba zingcwaliswe ezo zinto.
12
Wagalela inxalenye yeoli yokuthambisa kuAron entloko, wamthambisa ukuba angcwaliswe.
13
UMoses wabasondeza oonyana baka-Aron, wabanxiba iingubo zangaphantsi, wababhinqisa umbhinqo, wababopha iminqwazi, njengoko uYehova wamwisela umthetho uMoses.
14
Wasondeza inkunzi entsha yenkomo yedini lesono, bacinezela ooAron noonyana bakhe ngezandla zabo phezu kwentloko yenkunzi entsha yedini lesono.
15
Yaxhelwa ke; walithabatha uMoses igazi, walidyobha wajikelezisa ezimpondweni zesibingelelo ngomnwe wakhe, isibingelelo wasihlambulula sona, waliphalazela igazi esisekweni sesibingelelo, wasingcwalisa, ukuba asicamagushele.
16
Wawathabatha onke amanqatha asezibilinini, nomhlehlo wesibindi, nezintso zombini, nenqatha lazo, waqhumisela ngezo zinto uMoses esibingelelweni.
17
Ke inkunzi entsha yenkomo, nesikhumba sayo, nenyama yayo, nomswane wayo, wayitshisa ngomlilo ngaphandle kweminquba, njengoko uYehova wamwisela umthetho uMoses.
18
Wayisondeza inkunzi yemvu yedini elinyukayo; bacinezela ooAron noonyana bakhe ngezandla zabophezu kwentloko yenkunzi yemvu.
19
Yaxhelwa ke; uMoses walitshiza igazi, wajikelezisa esibingelelweni;
20
inkunzi yemvu wayityatya; waqhumisela uMoses ngentloko, nenyama, nenqatha.
21
Wazihlamba izibilini neentungo ngamanzi, waqhumisela uMoses ngenkunzi yemvu iphela esibingelelweni. Lidini elinyukayo elo lokuba livumba elithozamisayo; kukudla kwasemlilweni oko kuYehova, njengoko uYehova wamwisela umthetho uMoses.
22
Wayisondeza neyesibini inkunzi yemvu, inkunzi yemvu yokumisela; bacinezela ooAron noonyana bakhe ngezandla zabo phezu kwentloko yenkunzi yemvu.
23
Yaxhelwa ke; wacaphula uMoses egazini layo, walidyobha esithinzini sendlebe yasekunene ka-Aron, nasesithupheni sesandla sakhe sokunene, nakubhontsi wonyawo lwakhe lwasekunene.
24
Wasondeza oonyana baka-Aron, uMoses wadyobha inxalenye yegazi esithinzini sendlebe yabo yasekunene, nasesithupheni sesandla sabo sokunene, nakubhontsi wonyawo lwabo lwasekunene. UMoses walitshiza igazi, wajikelezisa esibingelelweni.
25
Walithabatha inqatha, nomsila, namanqatha onke asezibilinini, nomhlehlo wesibindi, nezintso zombini, nenqatha lazo, nomlenze wasekunene;
26
engobozini yezonka ezingenagwele, ephambi koYehova, wathabatha umqhathane ongenagwele wamnye, nomqhathane wesonka esineoli wamnye, nesonkana esisicaba sasinye, wabeka phezu kwamanqatha naphezu komlenze wasekunene.
27
Wazibeka zonke ezo zinto ezandleni zika-Aron, nasezandleni zoonyana bakhe, wazitshangatshangisa, zaba ngumtshangatshangiso phambi koYehova.
28
Wazithabatha uMoses ezandleni zabo, waqhumisela ngazo esibingelelweni, phezu kwedini elinyukayo: zaba lumiselo, laba livumba elithozamisayo, kwaba kukudla kwasemlilweni kuYehova oko.
29
Wayithabatha uMoses incum, wayitshangatshangisa, yaba ngumtshangatshangiso phambi koYehova; inkunzi yemvu yomiselo yasisabelo sikaMoses, njengoko uYehova wamwisela umthetho uMoses.
30
Wacaphula uMoses eolini yokuthambisa, nasegazini elisesibingelelweni, wafefa kuAron nasezambathweni zakhe, nakoonyana bakhe, nasezambathweni zoonyana bakhe kunye naye, wamngcwalisa uAron nezambatho zakhe, noonyana bakhe nezambatho zoonyana bakhe kunye naye.
31
Wathi uMoses kooAron noonyana bakhe, Yiphekeni inyama emnyango wentente yokuhlangana, niyidle khona apho, nesonka esisengobozini yomiselo, njengoko ndawisayo umthetho, ndisithi, OoAron noonyana bakhe boyidla.
32
Into eseleyo yenyama neyesonka noyitshisa ngomlilo.
33
Ize ningaphumi emnyango wentente yokuhlangana, imihla esixhenxe, kude kube ngumhla wokuzaliseka kwemihla yokumiselwa kwenu; kuba bonimisela imihla esixhenxe.
34
Njengoko kwenziwe ngako namhla, uYehova uwise umthetho ukuba kwenjiwe njalo ukunicamagushela.
35
Nohlala emnyango wentente yokuhlangana, imini nobusuku, imihla esixhenxe, nigcine isigxina sikaYehova, ukuze ningafi; kuba ndiwiselwe umthetho ngokunjalo.
36
Benza ooAron noonyana bakhe zonke izinto abewise umthetho ngazo uYehova ngesandla sikaMoses.


text:
ISAHLUKO 40
Indlela Esinokumvuyisa Ngayo UThixo
YINTONI esinokuyenza ukuze sivuyise uThixo? Ngaba ikho into esinokumnika yona?— UYehova uthi: “Zezam zonke izilwanyana zasendle ezisehlathini.” Kwakhona uthi: “Yeyam isilivere, negolide yeyam.” (INdumiso 24:1; 50:10; Hagayi 2:8) Sekunjalo, ikho into esinokumnika yona uThixo. Yintoni leyo?—
UYehova uyasivumela ukuba sikhethe enoba siyafuna kusini na ukumkhonza okanye akunjalo. Akasinyanzeli ukuba senze oko afuna sikwenze. Makhe sibone isizathu sokuba uThixo esenze sakwazi ukukhetha enoba sifuna ukumkhonza okanye ukungamkhonzi.
Usenokuba uyazi ukuba kukho oomatshini bokwenza imisebenzi ethile edla ngokwenziwa ngabantu. Aba matshini benziwe ngendlela yokuba benze nantoni na efunwa ngumenzi wabo. Abanakuzikhethela into amabayenze. UYehova ngewayesidale safana naba matshini. Ngewayesidalele ukuba senze kuphela oko afuna sikwenze. Kodwa uThixo akazange ayenze loo nto. Ngaba uyasazi isizathu soko?— Kaloku, ezinye izinto zokudlala zifana naba matshini sisandul’ ukuthetha ngabo. Xa ucofa iqhosha, benza kuphela loo nto babenzelwe ukuba bayenze. Ngaba wakhe wayibona into yokudlala enjalo?— Abantu badla ngokudinwa kukudlala ngento eyenza nje kuphela loo nto yayenzelwe yona. UThixo akafuni simthobele ngenxa nje yokuba singoomatshini abenzelwe ukumkhonza. UYehova ufuna simkhonze ngenxa yokuba simthanda nangenxa yokuba sifuna ukumthobela.
Ucinga ukuba uBawo wethu osezulwini uvakalelwa njani xa simthobela kuba sithanda ukwenjenjalo?— Khawundixelele, ucinga ukuba abazali bakho bavakalelwa njani yindlela ozenza ngayo izinto?— IBhayibhile ithi unyana olumkileyo “umenza abe nemihlali uyise,” kodwa unyana osisiyatha “uyintlungu kanina.” (IMizekeliso 10:1) Ngaba uphawule ukuba xa usenza oko umama notata wakho bacela ukuba ukwenze, bayavuya?— Kodwa bavakalelwa njani xa ungabathobeli?—
Ngoku makhe sicinge ngoBawo wethu osezulwini, uYehova. Uyasichazela indlela esinokumvuyisa ngayo. Nceda uthabathe iBhayibhile yakho uze utyhile kwiMizekeliso 27:11. Apha uThixo usixelela oku: “Yiba nobulumko, nyana wam [okanye, sisenokuthi, ntombi yam], uze uyenze ibe nemihlali intliziyo yam, ukuze ndimphendule ondingcikivayo.” Ngaba uyazi ukuba kuthetha ntoni ukungcikiva?— Kaloku, umntu usenokukungcikiva ngokukuhleka esithi akukwazi ukwenza into obuthe wena unako ukuyenza. USathana umngcikiva njani uYehova?— Makhe sibone.
Khumbula, kwiSahluko 8 sale ncwadi sifunde ukuba uSathana ufuna ukuba ngoyena ubalulekileyo yaye ufuna ukuthotyelwa ngumntu wonke. USathana uthi abantu banqula uYehova kuphela kuba eza kubanika ubomi obungunaphakade xa bemnqula. Emva kokuba uSathana enze uAdam noEva ukuba bavukele uYehova, wamcel’ umngeni uThixo. Wathi kuThixo: ‘Abantu bakukhonza kuphela ngenxa yoko ubanika kona. Ndinike nje ithuba yaye ndinokubenza bonke bakushiye.’
Enyanisweni, loo mazwi akabhalwanga kanye ngolo hlobo eBhayibhileni. Kodwa xa sifunda ngendoda enguYobhi, kuyacaca ukuba uSathana wakha wayithetha into enjalo kuThixo. Ngokwenene yayibalulekile kuSathana nakuYehova into yokuba uYobhi wayeza kuqhubeka ethembekile na kuThixo. Makhe sityhile iiBhayibhile zethu kuYobhi isahluko 1 nesesi-2 size sibone oko kwenzekayo.
Phawula kuYobhi isahluko 1 ukuba uSathana ukho naye ezulwini xa iingelosi zisiza phambi kukaYehova. Ngoko uYehova umbuza oku uSathana: “Uvela phi na?” USathana uphendula ngelithi ebezulazula nje emhlabeni. Ngoko uYehova uyambuza: ‘Ngaba ubonile ukuba uYobhi uyandikhonza yaye akakwenzi okubi?’—Yobhi 1:6-8.
USathana ukhawuleza akuphikise oko ngelithi: ‘UYobhi ukukhonza kuphela ngenxa yokuba engenazingxaki. Ukuba uyayeka ukumkhusela nokumsikelela, uya kukuqalekisa.’ Ngoko uYehova uphendula ngelithi: ‘Kulungile ke Sathana, ungakwenza konke ofuna ukukwenza kuye, kodwa ungamenzakalisi yena uYobhi.’—Yobhi 1:9-12.
Wenza ntoni uSathana?— Wenza ukuba abantu bebe iinkomo needonki zikaYobhi baze babulale nabelusi bazo. Emva koko umbane ubulala iigusha nabelusi bazo. Kamva, kufika abantu baze bebe iinkamela bebulala nabelusi bazo. Ekugqibeleni, uSathana ubangela ukuba kubekho isaqhwithi esidiliza indlu enabantwana bakaYobhi abalishumi, yaye bafa bonke. Nakuba kunjalo, uYobhi uyaqhubeka ekhonza uYehova.—Yobhi 1:13-22.
Xa ephinda ebona uSathana, uYehova umxelela ukuba uYobhi usaqhubeka ethembekile. USathana uphikisa ngelithi: ‘Ukuba uyandivumela ndimvise iintlungu emzimbeni, uya kukuqalekisa.’ Ngoko uYehova uyamvumela uSathana ukuba amvise iintlungu uYobhi kodwa umlumkisa ngelithi angambulali.
USathana uhlasela uYobhi ngokuthi enze wonke umzimba wakhe ube namathumba. La mathumba anuka kakubi gqitha kangangokuba akukho mntu ufuna ukusondela kuye. Kwanomfazi kaYobhi uthi kuye: “Mqalekise uThixo uze ufe!” Abo bazenza abahlobo bakaYobhi bayamtyelela baze bamngcungcuthekise kakhulu ngokuthi unobangela wale ngxaki zizinto ezimbi gqitha aye wazenza. Nakuba uYobhi eviswa intlungu nguSathana, uyaqhubeka ekhonza uYehova ngokuthembeka.—Yobhi 2:1-13; 7:5; 19:13-20.
Ucinga ukuba uYehova wavakalelwa njani kukuthembeka kukaYobhi?— Kwamvuyisa, kuba uYehova wayenokuthi kuSathana: ‘Khawujonge uYobhi! Undikhonza ngenxa yokuba efuna.’ Ngaba uya kufana noYobhi, ube ngumntu uYehova anokumalatha njengomzekelo ongqina uSathana elixoki?— Ngokwenene, kulilungelo ukuphendula ibango likaSathana lokuba unokwenza nabani na ayeke ukukhonza uYehova. Ngokuqinisekileyo uYesu wakugqala kulilungelo oko.
UMfundisi Omkhulu akazange amvumele uSathana ukuba amenzise nantoni na. Cinga nje ngendlela umzekelo wakhe owamvuyisa ngayo uYise! UYehova unokwalatha kuYesu aze aphendule uSathana ngelithi: ‘Khawukhangele uNyana wam! Uye waqhubeka ethembekile kum kuba endithanda!’ Khawucinge nje nangendlela uYesu awaba nemincili ngayo kuba evuyise intliziyo kaYise. Ngenxa yaloo mincili, uYesu wada wanyamezela ukufa kwisibonda sentuthumbo.—Hebhere 12:2.
Ngaba uyafuna ukuba njengoMfundisi Omkhulu uze uvuyise intliziyo kaYehova?— Ngoko qhubeka ufunda ngoko uYehova afuna ukwenze, uze umvuyise ngokukwenza oko!
Funda ngoko kwenziwa nguYesu ukuze avuyise uThixo, nangoko thina sifanele sikwenze, kwiMizekeliso 23:22-25; kuYohane 5:30; 6:38; 8:28 nakweyesi-2 kaYohane 4.


text:
ISIFUNDO 53
UYehoyada Waba Nesibindi
UIzebhele wayenentombi eyayisenza izinto ezimbi njengaye. Igama layo yayinguAtaliya. Yayitshate nokumkani wakwaYuda. Akufa umyeni wayo, kwalawula unyana wayo. Emva kokufa kwaloo nyana, kwalawula yona. Yazama ukubulala yonke inzala yasebukhosini eyayiza kungena ezihlangwini zayo, nkqu nabazukulwana bayo. Yayisoyikwa ngabantu bonke.
UMbingeleli Omkhulu uYehoyada nomfazi wakhe, uYehoshebha, babesazi ukuba le nto yayisenziwa nguAtaliya yayimbi kakhulu. Babeka ubomi babo engozini ngokufihla omnye wabazukulwana baka-Ataliya, uYehowashe. Bamkhulisela etempileni.
Xa uYehowashe wayeneminyaka esixhenxe, uYehoyada waqokelela izikhulu nabaLevi waza wathi: ‘Yimani kumasango etempile, makungabikho mntu ungena kuwo.’ UYehoyada wambeka isithsaba uYehowashe, emenza ukumkani wakwaYuda. Abantu bakwaYuda bakhwaza besithi: ‘Makaphile ukumkani!’
Wathi akuva loo ngxolo uKumkanikazi uAtaliya wabaleka waya etempileni. Akubona loo kumkani mtsha wakhala esithi: “Liyelenqe! Liyelenqe!” Izikhulu zambamba lo kumkanikazi ungendawo zaya kumbulala. Kodwa kwakuza kuthiwani ngempembelelo embi awayeyishiye kumaSirayeli?
UYehoyada wanceda uhlanga lwenza umnqophiso noYehova, lwaza lwamthembisa ukuba luza kunqula yena yedwa. Walwenza lwadiliza itempile kaBhahali lwaza lwaqhekeza izithixo zaziingceba. Wamisela ababingeleli nabaLevi ukuba basebenze etempileni ukuze abantu baphinde banqule kuyo. Kwabakho abantu ababehlala bekumasango aloo tempile ukuze kungangeni mntu ungcolileyo. Emva koko uYehoyada nezikhulu baya kubeka uYehowashe etroneni. Abantu bakwaYuda babevuya kakhulu. Ngoku babeza kukhonza uYehova bekhululekile, engekho uAtaliya ombi nonqulo lukaBhahali. Uyakubona ukuba nesibindi kukaYehoyada ukuba kwabanceda njani abantu abaninzi?
“Ningaboyiki abo babulala umzimba kodwa bengenako ukubulala umphefumlo; kodwa kunoko yoyikani lowo unako ukutshabalalisa kokubini umphefumlo nomzimba eGehena.”—Mateyu 10:28


text:
Aprili 4-10
YOBHI 16-20
Ingoma 79 Nomthandazo
Amazwi Okuvula (imiz. 3 nangaphantsi)
UBUTYEBI OBUPHUMA ELIZWINI LIKATHIXO
“Khuthaza Uze Womeleze Abanye Ngobubele”: (imiz. 10)
Yob 16:4, 5—Amazwi omluleki afanele abomeleze abanye (w90 3/15 26 ¶1-2)
Yob 19:2—Amazwi kaBhiledadi angenabubele abangela uYobhi wakhala esentlungwini (w06 3/15 15 ¶5; w94 10/1 32)
Yob 19:25—Ithemba lovuko lamomeleza uYobhi xa wayevavanywa (w06 3/15 15 ¶4; it-2-E 735 ¶2-3)
-
Ukwemba Ubuncwane ObuseBhayibhileni: (imiz. 8)
Yob 19:20—Wayethetha ukuthini uYobhi ngokuthi, “ndisinda cebetshu”? (w06 3/15 14-15 ¶13; it-2-E 977 ¶1)
Yob 19:26—Kwakunokwenzeka njani ukuba uYobhi, ‘abone uThixo’ ekubeni kungekho mntu unokumbona uYehova? (w94 11/15 19 ¶17)
Yintoni endiyifundileyo ngoYehova kufundo lweBhayibhile lwale veki?
Ziziphi iingongoma kufundo lweBhayibhile lwale veki endinokuzisebenzisa entsimini?
-
Ufundo LweBhayibhile: Yob 19:1-23 (imiz. 4 nangaphantsi)
YIKHUTHALELE INTSIMI
Lungiselela Iintshumayelo Zale Nyanga: (imiz. 15) Ingxubusho. Dlala ividiyo yentshumayelo nganye onokuyisebenzisa uze emva koko uxubushe iingongoma eziphambili. Khuthaza abavakalisi ukuba bazenzele ezabo iintshumayelo.
INDLELA YOKUPHILA YAMAKRISTU
Ingoma 42
“Indlela Entsha Yokuqalisa Incoko”: (imiz. 10) Ingxubusho. Bakhuthaze bonke ukuba basebenzise inqaku elithi “Ithini IBhayibhile?” ukuze baqale iincoko ezinokukhokelela kwisifundo seBhayibhile.
Udade Ufanele Athwale Xa Kutheni, Yaye Ngoba?: (5 min.) Intetho enikelwa ngumdala ekwincwadi ethi “Zigcineni Kuthando LukaThixo” iphepha 210, isiqendu 1.
ISifundo SeBhayibhile Sebandla: ia isahl. 12 ¶13-25 nempinda yesahluko (imiz. 30)
Impinda Yeentlanganiso Elandelwa Ngamagqabantshintshi Eentlanganiso Zeveki Elandelayo (imiz. 3)
Ingoma 65 Nomthandazo


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Ngelo xesha uAbhiya unyana kaYerobhoham wagula.+
2 Ngoko uYerobhoham wathi emfazini wakhe: “Nceda, uvuke, uze uzenze mntu wumbi+ ukuze bangakwazi ukuba ungumfazi kaYerobhoham, uze uye eShilo. Khangela! Ulapho umprofeti uAhiya.+ Nguye owathetha ngokubhekisele kum njengoza kuba ngukumkani phezu kwesi sizwana.+
3 Uze uthabathe esandleni sakho izonka ezilishumi+ nemiqhathane neselwa lobusi,+ ungene kuye.+ Nguye oya kukuxelela ngokuqinisekileyo okuza kwenzeka enkwenkweni.”+
4 Wenjenjalo ke umfazi kaYerobhoham. Ngenxa yoko wavuka waya eShilo+ wafika endlwini ka-Ahiya. Ke kaloku uAhiya wayengaboni, ngenxa yokuba amehlo akhe ayenorhatyazo ngenxa yobudala.+
5 Yaye uYehova wayethe kuAhiya: “Nanku umfazi kaYerobhoham esiza kuwe eze kucela ilizwi ngokubhekisele kunyana wakhe; kuba uyagula. Uze uthethe ngale ndlela naleya kuye. Yaye kuya kuthi kamsinya nje ekufikeni kwakhe, azenze angaqondakali.”+
6 Kwathi nje kamsinya akuva isandi seenyawo zakhe uAhiya njengoko wayengena emnyango, wathi: “Ngena, mfazi kaYerobhoham.+ Kutheni na wazenza awaqondakala ekubeni ndithunywe isigidimi esiqatha kuwe?
7 Hamba, uthi kuYerobhoham, ‘Naku okuthethwe nguYehova uTHIXO kaSirayeli: “Ngenxa yokuba ndikuphakamisile phakathi kwabantu bakowenu, ukuze ndikumise ube yinkokeli yabantu bam amaSirayeli,+
8 yaye ndabukrazula+ ubukumkani kwindlu kaDavide ndaza ndabunika wena, yaye akubanga njengomkhonzi wam uDavide owayigcinayo imiyalelo yam nowandilandela ngentliziyo yakhe yonke ngokwenza kuphela oko kulungileyo emehlweni am,+
9 kodwa wenza okubi ngakumbi kunabo bonke abo babengaphambi kwakho, wahamba waya kuzenzela omnye uthixo+ nemifanekiso etyhidiweyo+ ukuze undicaphukise,+ yaye undinikele umva;+
10 ngenxa yeso sizathu ndiyizisela intlekele indlu kaYerobhoham, yaye ngokuqinisekileyo ndiya kunqumla kwaYerobhoham nabani na ochamela eludongeni,+ lowo ungeloncedo nongento yanto kwaSirayeli;+ yaye ngokuqinisekileyo ndiya kuyitshayela indlu kaYerobhoham,+ kanye njengoko ubani esusa ubulongwe abulahle.+
11 OkaYerobhoham ofayo esixekweni, uya kudliwa zizinja;+ yaye ofela entsimini, uya kudliwa ziintaka zezulu,+ ngenxa yokuba ukuthethile oko uYehova.”’
12 “Yaye wena, vuka, uhambe uye endlwini yakho. Zakufika iinyawo zakho esixekweni ngokuqinisekileyo umntwana uya kufa.
13 Yaye wonke uSirayeli ngokuqinisekileyo uya kumenzela isijwili+ aze amngcwabe, ngenxa yokuba ngulo kuphela ongokaYerobhoham oya kusiwa kwindawo yokungcwaba; ngenxa yokuba kuye kufunyenwe okuthile okulungileyo kuYehova uThixo kaSirayeli endlwini kaYerobhoham.+
14 Ngokuqinisekileyo uYehova uya kuzivelisela ukumkani+ phezu koSirayeli oya kunqumla indlu kaYerobhoham ngaloo mini, kuthekani ukuba oko kuza kwenzeka kanye ngoku?+
15 Yaye eneneni uYehova uya kumxabela uSirayeli, kanye njengokuhexa kwengcongolo emanzini;+ ibe uya kumncothula+ ngokuqinisekileyo uSirayeli kulo mhlaba ulungileyo+ awawunika ookhokho bakhe, aze amchithachithe+ ngaphaya koMlambo,+ ngenxa yokuba ezenzele izibonda zakhe ezingcwele,+ ecaphukisa+ uYehova.
16 Yaye uya kumyeka uSirayeli+ ngenxa yezono zikaYerobhoham one ngazo namonise ngazo uSirayeli.”+
17 Waphakama ke umfazi kaYerobhoham wemka waya kufika eTirtsa.+ Ekufikeni kwakhe embundwini wendlu, yafa inkwenkwe.
18 Ngoko bayingcwaba, wonke uSirayeli wayenzela isijwili, ngokwelizwi likaYehova awalithethayo ngomkhonzi wakhe uAhiya umprofeti.
19 Eminye imicimbi kaYerobhoham, indlela awalwa ngayo+ nawalawula ngayo, nantso ibhalwe+ encwadini yemicimbi yemihla yookumkani bakwaSirayeli.
20 UYerobhoham walawula iminyaka engamashumi amabini anesibini, emva koko walala kookhokho bakhe;+ uNadabhi+ unyana wakhe walawula esikhundleni sakhe.
21 Ke yena uRehobhoham+ unyana kaSolomon, waba ngukumkani wakwaYuda. URehobhoham wayeneminyaka engamashumi amane ananye ubudala ukuqalisa kwakhe ukulawula, yaye iminyaka elishumi elinesixhenxe walawula eYerusalem, isixeko+ awasinyulayo uYehova kuzo zonke izizwe+ zakwaSirayeli ukuze alibeke khona igama lakhe.+ Kwaye igama likanina lalinguNahama umAmonikazi.+
22 Yaye uYuda waqhubeka esenza okubi emehlweni kaYehova,+ waza wamenza+ waba nekhwele ngaphezu kokuba ookhokho bakhe benzayo ngezono zabo ababone ngazo.+
23 Naye waqhubeka ezakhela iindawo eziphakamileyo,+ iintsika ezingcwele+ nezibonda ezingcwele+ phezu kwazo zonke iinduli eziphakamileyo+ naphantsi kwayo yonke imithi enabileyo.+
24 Kwabakho namahenyu asetempileni elizweni.+ Wenza ngokuvisisana nazo zonke izinto ezicekisekayo zeentlanga awazigxothayo uYehova phambi koonyana bakaSirayeli.+
25 Kwathi ngonyaka wesihlanu kaKumkani uRehobhoham uShishaki+ ukumkani waseYiputa waphuma nxamnye neYerusalem.
26 Wabuthabatha ubuncwane bendlu kaYehova nobuncwane bendlu kakumkani;+ wathabatha yonke into.+ Wathabatha nawo onke amakhaka egolide awayenziwe nguSolomon.+
27 Ngenxa yoko uKumkani uRehobhoham wenza amakhaka obhedu esikhundleni sawo, waza wawanikela ukuba alawulwe ziintloko zeembaleki,+ abalindi bomnyango wendlu kakumkani.+
28 Yaye ngokufuthi kangangoko wayesiza ukumkani endlwini kaYehova, iimbaleki ziwathwale, ziwabuyisele kwigumbi labalindi beembaleki.+
29 Eminye imicimbi kaRehobhoham nako konke awakwenzayo, akubhalwanga na encwadini+ yemicimbi yamaxesha ookumkani bakwaYuda?
30 Kwakusoloko kukho imfazwe phakathi koRehobhoham noYerobhoham.+
31 Ekugqibeleni uRehobhoham walala kookhokho bakhe waza wangcwatywa nookhokho bakhe kwisiXeko sikaDavide.+ Yaye igama likanina lalinguNahama umAmonikazi.+ Waza uAbhiyam+ unyana wakhe walawula esikhundleni sakhe.
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
1 Kumkani 14
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg